text:
A son di pôc disponibii intes librariis dal teritori dîs gnûfs titui in lenghe furlane, dedicâts ai fruts. Lis propuestis, par variis fassis di etât, a son il risultât de colaborazion fra la ARLeF e lis cjasis editoris KappaVU, Corvino, Futura e L'Orto della Cultura.E je la seconde serie des golainis finanziadis de ARLeF cun bant trienâl di pueste, pensadis par stimolâ la capacitât di vierzisi al mont e la curiositât dai plui piçui pe diversitât linguistiche e culturâl de regjon, e par ufrî aes scuelis, aes fameis e ai operadôrs culturâi materiâl di cualitât.
"Vanilie e soreli" e "Doi nonos scompagnâts" a son proponûts inte golaine “FAMEIS” de Kappa Vu. Midiant di une scriture delicade, ironiche e divertente, la autore Francesca Gregoricchio e va indevant a contâ ai plui piçui i diviers mûts di jessi famee inte societât contemporanie, furnint un strument di riflession suntun mont simpri plui complès. Tant che i titui di prime "Me mari e fâs il marangon" e "Cjapâsi a bracecuel", a son tescj juscj pai fruts de scuele primarie ma, in graciis des ilustrazions cetant bielis de autore, a puedin acompagnâ ancje i plui piçui, se vuidâts di un adult.
La golaine/racuelte “A OGNI FRUT IL SO LIBRUT”, di Corvino Edizioni, e propon invezit percors esploratîfs di cognossince e esperiencis adatis pai plui piçui, vuidâts dal protagonist Gjat Ut, gjat cetant simpatic, cu lis sôs storiis domestichis aventurosis. Trê i titui che si zontin chest an: "Ce fasino i amîs di UT?", "AUTun" e "MusicUTe", des autoris Deborah Crapiz e Doriana Alessi, che si zontin ai precedents “I lavôrs di UT”, “I zûcs di UT”, “I amîs di UT”. La golaine e je caraterizade di tantis imagjins e tescj graduâi, adats par fruts une vore piçui ma ancje par chei des scuelis primariis.
E je indreçade ad implen ai fruts plui picinins invezit - sedi pal formât che al disvilupe la abilitât tatile, che pal gjenar di dissen e pe semplicitât dai tescj - la golaine “FREE&ULLI” di Futura Edizioni. I cuatri gnûfs titui, simpri di Patrizia Geremia, a son: "Stagjons", "Colôrs", "Pomis e verduris", "Piçulis voris", cu la comparse - a pet dai cuatri libruts dal an passât - dal gnûf personaç Schwarz, che insiemi cun Ulli che al fevele par furlan e Free che al fevele par inglês, al insegnarà ai fruts cualchi peraule par todesc. Obietîf de golaine al è di fat rinfuarçâ il multilinguisim ancje midiant di altris lenghis che par solit a son in contat cul furlan (inglês/todesc/sloven).
L'Orto della Cultura al è infin in librarie cul libri "MA par fortune" curât, tant che il precedent “Dulà che o jeri a stâ prime", di Sandra Fabris e di Renata Gallio (lis traduzions par furlan a son di Venusia Dominici). Al fâs part de golaine di libris premiâts al Concors internazionâl SYRIA POLETTI e realizâts inte version in lenghe furlane. Il test, acompagnât di ilustrazions cetant curadis, al è adat pai fruts des primariis ma ancje par chei plui piçui, se acompagnâts di un adult.
Ducj i libris si puedin comprâ tes librariis dal Friûl. Par informazions o par cui che al fos interessât a presentazions e/o laboratoris di leture tes librariis, bibliotechis, istitûts scolastics, ludotechis, o par apontaments a teme, al è pussibil contatâ il Sportel Regjonâl pe Lenghe Furlane ae direzion: info@sportelfurlan.eu.


c: text/html

text:
DI SCJAS IN SCJAS: I TARAMOTS INTE STORIE FURLANE. 1222: un gnûf scjas al bute jù cjasis, ma al fâs sù… Udin
Isal mai pussibil che une tragjedie tant che un grant taramot e puedi jessi la ocasion par introdusi une gnove plee de storie? Par tacâ a pensâ il mont intune maniere diferente? Al pâr propit che in Friûl cheste e sedi di simpri la cifre segrete, il miracul platât tal cûr de nestre int, che tai secui al à savût voltâ il disastri in gnove prospetive, e il scjas dal 1222 al è une dimostrazion straordenarie di cheste veretât. Inte gnot di Nadâl dal 1222, il patriarcje Bertolt di Andechs (1218-1251), un dai plui grancj princips de Patrie, al jere a Cividât cun dute la sô cort: chel colp al fo trement, e al butà par tiere cuntune orende sgrifade dal mostri il stes palaç dal Patriarcje.
Al sdrumà ancje une part dal maraveôs templut dai langobarts – il cuviert a crosere al colà parsore dai stucs antîcs, pierdite gravissime e che e someave ireparabile - e la glesie di Sant Zuan. In efiets, la scosse e fo grivie. Si calcole che e sedi stade dal VIII grât de scjale Richter. Distrutive. Bandonâ dut? Pierdi il coragjo? Domandâ jutori ai forescj? Bertolt al jere un om bon di coltivâ tal so cûr progjets plens di fantasie e di inovazion. Intant al pense di meti a puest i dams: in maniere miracolose, la scosse e veve fat jessî fûr de cripte dal Templut une relicuie.
Chest al ven let tant che un segnâl di rinassite e di sperance: ducj chei che a vignivin in pelegrinaç par viodile a vuadagnavin une indulgjence speciâl. Tante int, cun tancj bêçs. E si sa cemût che a son i pelegrins: donazions, regâi, ufiertis, tantis che il munistîr di Cividât in pôc timp al torne sù plui grant, plui biel e plui impuartant di prime, tant siôr che lis muinis a regalaran ae citât il restaur des muris vignudis jù cul scjas; e po dopo si clame ancje un pitôr a decorâ il Templut cun chei frescs che ancjemò in dì di vuê i regalin une anime maraveose. E no je mighe finide: Bertolt si cjale ator e al decît di puartâ la sede dal Patriarcjât di une altre bande. Pôc lontan de “Civitas” al jere un piçul borc di 1.200 abitants. Un borgut contadin, “rusticus”, di impuartance secondarie: lu clamavin Udin. Ma ben centrâl, plui di Acuilee e di Cividât: al podeve deventâ il gnûf cûr de Patrie. Une culine, là che al è probabil che e fos stade une spice romane e, sot, un grant sfuei. Ideâl pe difese. Dit e fat.
La storie urbane di udin e tache propit midiant di un taramot. Il Patriarcje si trasferìs sul cuel, al fas rimodernâ chê tor trasformantle in cjistiel, e al slargje l’abitât dulinvie lis rivis, intune rêt di straducis e passaçs strents che a saltavin fûr tal slarc di une place individuade tant che il lûc dal marcjât (ven a stâi, chel che vuê al è “Marcjât Vieri”), libar di tassis a partî dal 1223 e duncje une vore golôs pai marcjadants di dute la Patrie e ancje di chei che a vignivin di fûr confin. Al clamà dongje ancje i muinis dal cjapitul di Sant Durì sul Tiliment, che a tacarin a tirâ sù l’implant dal Domo: insome, in curt la gnove Citât e varès cjapade la sô muse che ancje in dì di vuê si rive a intivâle. Chê di Udin, capitâl dal Friûl. E dut midiant di un taramot! ❚
✒ Agnul Floramo

robotstxt: allowed

filter: keep


text:
RICETE. I Carquinyolis – Biscots catalans
Ingredients:
150 grams di farine 00
100 grams di zucar
100 grams di mandulis interiis cu la piel
1 ûf
un piç di sâl
4 grams di canele
4 grams di levan chimic
Scusse di mieç naranç gratât
Scusse di mieç limon gratât
ûf par lustrâ
A son biscots catalans che si somein ai “cantuccini” o “cantucci”.
Meti in muel te aghe lis mandulis.
Impastâ i ingredients, gjavant lis mandulis, fin a vê une paste vualive.
Tirâle intun retangul lunc, e larc sui 12 cm (e pues jessi un pôc tacadice e alore si pues tirâle jenfri doi sfueis di cjarte di for).
Disgotâ e suiâ lis mandulis e metilis sul retangul di paste, e sierâlis dentri cjalcjant, in maniere di formâ un rodul lunc, larc sui 5 cm.
Lustrâlu cun ûf sbatût e metilu tal for a 180°C par 15′.
Gjavâlu dal for e taiâ il rodul a fetutis, cuntun curtìs a see: par vê la forme juste, miôr taiâ un pôc in sbighet.
Tornâ a meti tal for fin che no son ben suts.


text:
LA POESIE. Setembar
Setembar
dolç e cuiet
parcè disfâ
un par un
sul savalon
dal mâr
i sghiribiçs
lassâts des frutis
intal sclopâ dal ridi
intal daspâ dai siums?
Cîl e mâr
lusints di perlis
si judin cence dûl
a sfracaiâ il soreli
studant l’ultin buriel di sium,
disfant fin l’ultin cûr
segnât sul savalon.
Guido Michelutti (1905-1997).
Al jere di Pagnà e al è cognossût plui di dut pe sô produzion teatrâl di drams e comediis.
Al à vût scrit ancje poesiis che a son stadis racueltis inte publicazion Sotvôs. Cjanz e rimis (1974). In grazis de lôr ande ritmiche e de lôr sensibilitât, tantis di chestis a son stadis metudis in musiche.
par cure di Laurin Zuan Nardin


text:
Monede
Cun monede si intint ogni ben materiâl o entitât astrate che e à la funzion di misure dal valôr di scambi tal acuist e la vendite di bens e servizis.
Tal passât si identificave la monede cui minûts di metal, che a jerin discs di difarentis dimensions e composizion doprâts come imprescj par paiâ o come riserve di bêçs. Intes economiis modernis i minûts a 'nd àn pierdût un pôc in impuartance, sostituîts dai biliets di cjarte, plui facii sei di produsi che di doprâ, plui altris formis astratis (par esempli i deposits in bancje).
Par cui la monede e je dut ce che al à funzion di monede, ven a stâi mieç di paiament e unitât di cont, cence distinzion de carateristichis concretis che e pues vê.
Storie[cambie | modifiche il codiç]
Prime de monede i scambis a jerin fats par mieç dal barat, par cui si dave alc in cambi di une robe; chest sisteme al pues funzionâ dome in economiis primitivis, parcè che e à diviers limits (par dî, si pues sparagnâ dome lis robis che si tegnin tal timp). Al puest dal barat in Europe si difondè l'ûs di tocs di aur, di arint, o di altris metai preziôs.
Par grêc la monede si clamave nomisma, par latin nummus; cheste peraule invezit e derive dal episodi dal asedi dai Gjai di Brenno a Rome tal 396 p.d.C.; sul cuel dal Campidogli al jere il templi dedicât a Junon, dulà che si tiravin su lis ocjis sacris ae dee. La storie nus conte che chestis ocjis sberlant svearin l'ex consul Manli e cussì l'atac dai Gjai al cuel al fo disfantât. Di chê volte, Junon cjapà l'apelatîf di Moneta, dal verp latin monēre, ven a stâi visâ, amonî, parcè che ducj pensavin che fos stade je a sveâ lis ocjis.
Dopo, viers il 269 p.d.C., dongje dal templi e fo fate sù la Zeche che fo metude sot de protezion de Dee Moneta. Di li a pôc tal popul l'apelatîf al passà prime al edifici, e po a ce che si produseve li dentri.


text:
Me mari e jere gravide (a jerin apene sposats), cul cûr sglonf di lagrimis i preparà il baûl plen di straçs e di ilusions.
Tal 1924 gno pari e il baûl a viazarin a
---
Sigûr che al varà pensât fra di se:
- Varaio finît di lâ pal mont, mi lassarano in pâs ? -
- Achii almancul ta cheste stanziâte e ven cualchi surisute a fami compagnie,
che al è simpri miôr che cori atôr. -
---
Verementri lu àn lassât cuiet vincj agns.
Someave che nissun si ricuardàs di lui, ma purtrop une dì, di sburide e jentrà une frutate, lu à puartât fûr tal curtîl e cun amôr lu netà e lustrà, po sotvôs i disè: - Puarìn tu mi fasis dûl, prepariti che tu tornis a partî e cheste volte cun me in Americhe -
Mancumâl che no à capît ce che ai disè tal so lengaç. Puar baûl cence voie al à scugnût partî e passâ l’ocean une altre volte, di gnûf in Argjentine.
---
Vuê al è a Rosari, strac di cori pal mont, al spere che lu lassin in pâs, al è vueit, nol à nuie di materiâl dentri, però si che al è plen di siums e di ilusions che nissun mai podarà robassilis.
O varès capît che la frutate o jeri jo, Anute.
E cussì il destin nus à puartât in Argjentine. Al baúl lu rosearà il carûl e jo o lassarai i miei vues culì, par coltâ cheste benedete tiere che o ai amât e o amarai simpri fin che o vîf.
---
Cheste conte me à fâte vê
--


text:
Fradis3 coments Publicât da il crot il lunedì, aprile 06, 2009
Cuant che o sint lis notiziis di un taramot, che al sedi ancje lontan vinç mîl chilometris, o resti simpri fer ingropât cuntun sens di apartignince che dome cui che al à cognossût l'orcolat al pues capî.
I miei a son ricuarts di frut, là che o jeri jo di dams a 'nd erin stâts pôcs. Lis scossis dal Setembar in particolâr a vevin lassât cualchi crepe su la vecje cjase e la Primevere dopo o sin lâts vie e o sin vignûts a Buri.
O sin lâts intes cjasis popolârs gnovis. Li a jerin ancjemò diviersis fameis di Glemone, di Vençon e di altris puescj dulà che al veve pocât un pôc plui fuart. A jerin fameis zovinis puartadis ca vie par passà l'unvier.
Al jere plen di fruts. O vin zuiât tant.
Dal Mai dal '76 mi visi la pôre, mi visi di mê e di gno fradi metûts a durmî in machine; la vecje maggiolino di gno pari. Mi ricuardi lis gnots in tende...
Il pensîr cumò al va a la gnot che a passarà la puare int dal Abruç.
Tignît dûr fradis.


text:
Joibe ai 28 Lui, h 21:00
di Yossouf Amine Elalamy
Leture seniche Franco Castellano
Percussions Zlatko Kaučič
Traduzion furlane Federico Rossi e Maria Bruna Pustetto
Intervent telefonic dal autôr
“Les clandestines” al č un libri-conte complen di emozions, ch’al ŕ vűt cetancj ricognossiments internazionâi. Al č stât scrit di un dai plui impuartants autôrs contemporanis dal Maroc, president dal Pen Club, associazion internazionâl ative di scuasit un secul, ch’e cjape dentri i scritôrs plui grancj dai difarents paîs.
Cheste opare leterarie e disegne un mosaic naratîf di sugjestion potent, ch’e rive tal compit dificil di gjavâ fűr dal anonimât fat da lis gjeneralizazions, da la asuefazion e da l’astrazion di etichetis come “migrant”, tredis vitimis da la tragjedie che si consume ogni dě ta lis aghis dal Mediterani e dilunc da lis nestris cuestis. Storiis dramatichis e lagrimosis che a tornin a chęs vitimis dignitât umane e chel spessôr esistenziâl ch’al bat di sentiments, di storiis e di ricuarts, di desideris, di insiums. Insom di vite. E ven fűr une dimension umane cetant ignorade da lis cronachis e da lis analisis sociologjichis e da la politiche.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friűl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetâl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietât culturâl
Lâ vie di lŕ (Furlans da l’Europe da l’Est)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediâl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Ass. culturâl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Vivâr
Vivâr al è un comun di 1.272 abitants e al fâs part de provincie di Pordenon. Tal comun di Vivâr a si cjatin lis frazions di Tésis e Basandiele (loc. Basangjela). A Tesis si cjate il famôs museu di archeologjie cun reperts romans e langobarts.
Magrêts (Magreis)[cambie | modifiche il codiç]
Tal comun di Vivâr a son la gran part dai Magrêts Furlans (Magredi) un teritori speciâl jenfri i torints da la Miduna, da la Cilina e da la Còlvera. Da agnorums si sperarès che chescj teritoris a podedin jessi tutelâts magari jentrant te aree protezude dal Parc da lis Dolomitis Furlanis che al podarès cussì deventâ il Parc da Lis Dolomitis Furlanis e dai Magreis.
Tai Magreis si podin cjatâ une vore di jerbis e flours di derivazion continentâl e alpine. Lis orchideis a son vonde comuns e ciertis jerbis si cjatin dome ca parcè che si conte che lis samencis a sedin rivadis sot i çocui dai cjavai dai concuistadôrs rivâts di est. Chi, a àn cjatât il teren just par regnâ. In efiets, chestis plantis si podin cjatâ dome chi e tai prâts da Ongjarie e via indenant.
Gjeografie[cambie | modifiche il codiç]
Fintremai pôcs agns indaûr il comun al jere isolât da li aghis da la Midune e da la Ciline par diviers mês al an. Doi gnûfs puints a àn peât il teritori cul rest dal mont: chel su la Midune viers Spilimberc e Udin, pa la Cilina, viers Pordenon. Sicheduncje Vivâr al è diventât ce tant centrâl par la planure e par la mont dal Friûl di soreli a mont.
Robis di viodi e di fâ[cambie | modifiche il codiç]
- il Museu de Archeologjie di Tesis di Vivâr. (clamâ il comun)
- il vecjo Mulin da la Miuta a Vivâr
- zîr pai Magreis ( partint da Vivâr prima da la Cilina o da la frazion dal Dandul di Manià daûr la ex base militâr su la strade vivarine. La floridure e partìs da Març, indenant. Se si à fortune si pues ancje smicjâ i zovins acuilots che ca vegnin a passonâ besteutis salvadis (jeurs, surîs, farcs e v.i.) rivant jù da li monts da la Val Cilina.
- lis Glesis di Vivâr, Basangjela e Tesis
- zîrs in biciclete ator dai paîs, soredut dilunc la Colvare e la Midune. Conseade la biciclete da montagne.
- safaris fotografics dilunc i Magreis.


text:
Un puestut par fevelâ de mê grande passion di simpri, la archeologjie, ma no dome...
giovedì 17 aprile 2008
Cjastiei vierts!
8 commenti:
- sandri carrozzo ha detto...
-
Ce biei i cjistiei, ma ce injustizie il biliet. Scuse se o fâs il rivoluzionari, ma i cjistiei a son stâts fats pai siôrs cul sanc e cui sacrificis de puare int, cumò pe manutenzion i parons dai cjistiei, che in plui di cualchi câs a son ancjemò des fameis nobilis di une volte, a cjapin ancje bêçs publics, e parsore sai tegnin sierâts dut l'an: une volte ad an o dôs ju vierzin e ti fasin paiâ 5 euros par viodiju!!!
Ma schercino? Se o vuei viodi 6 cjistiei a son 30 euros: in câs ju pai ancje vulintîr, ma alore si gjave il finanziament public e mai tegnin vierts dut l'an! Po dopo a fasin ancje part di un consorzi: pussibil che no si puedi fâ un biliet unic magari di 15 euros e tu puedis passâ di un a chel altri cence che ti spelin une altre volte? Ancje come propueste turistiche mi somee che la mentalitât dai parons e je ancjemò medievâl.
Mandi.
Sandri
- 18 aprile 2008 12:38
- ninine ha detto...
-
Sandri, o scugni dati reson, cuant che o ai let che si paiave un biliet par ogni edifici o soi restade un tic ancje jo. Purtrop in Italie no esist ancjemò une mentalitât turistiche, ven a stai che invezit di stimolâ la int a tutelâ e amâ lis nestris bielecis si sfrute chel che si a par fâ bês e vonde =( Baste viodi tropis risorsis economichis che a vegnin stanziadis par i bens culturai... =(
- 18 aprile 2008 15:23
- Christian Romanini ha detto...
-
Biele segnalazion Ninine: cualchi informazion di plui si le cjatile ancje chi
- 18 aprile 2008 20:26
- ninine ha detto...
-
Grazie pe segnalazio Christian!! =)
- 18 aprile 2008 21:19
- Barbara ha detto...
-
mandi
- 18 aprile 2008 22:01
- fotorf ha detto...
-
biele inisiative,
quasi quasi un salt a chel di Susans o podares ancje falu...
Si podarano fa fotografies dentri ?
o speri di si, se o voi o voi ancje par chel !!
maman....
- 19 aprile 2008 17:46
- fotorf ha detto...
-
un salt in chel di Susans lu ai fat,
biel e vonde ma par fa fotografies nol lave tant ben, mase int che coreve a tor...
dopo o met un quatri fotografies tal me blog.
maman
- 21 aprile 2008 13:15
- ninine ha detto...
-
Ben, braf Ranieri! =)
Dopo o voi a viodi!
- 21 aprile 2008 13:35


text:
martedì 12 luglio 2011
Friulano da Guinness
Chiste je le butilie di Friulano plui grande dal mont tant che je jentrade tal Guinness .
Faseve biele mostre di sè in ta manifestazion " Vini & confini" che si è tignude a Gurize dal 10 al 12 di juin. Une buine idee che di confrontà generazions di viticultors e ancje generazions di prodòs par mostrà, grazie ancje a le sapiente conduzion di Davide Paolini gastronauta, e di altris esperts dal setor, lis evoluzions di un prodot chel è simpri stat in tes primis posizions da economie furlane: il vin. Speri che seguisin ancje altris edizions, magari cun cualchi picule corezion ( ma le prime edizion je simpri cussì), parce che cualchidun pensave plui a cjercjà che a capì il spirt da manifestazion..
Un consei: di cjercià le Ribuele di Radikon. Parce che un vin nol è mai scontat..
Pubblicato da spirt di vin a 18:38
Etichette: degustazion, Friulano, vin furlan
Nessun commento:
Iscriviti a: Commenti sul post (Atom)


text:
Un puestut par fevelâ de mê grande passion di simpri, la archeologjie, ma no dome...
domenica 2 marzo 2008
Parcè chest blog?
Prin di dut o ai volût vierzi chest blog par vê un spazi dut gno, dulà che o pues fevelâ de mê grande passion e di condividile cun ducj chei che a amin la archeologjie, par dâ finalmentri spazi a un mont tant biel e interessant tant che ancjemò pôc valorizât. Po dopo o ai volût fâlu par furlan par slargjâ simpri di plui la famee di bloggarins in marilenghe, par mostrâ che ogni setôr al pues sedi frontât e discutût te nestre biele lenghe!
7 commenti:
- Christian Romanini ha detto...
-
Mandi Ninine
compliments pe idee: tu âs propit reson.
Une lenghe come la nestre e à ducj i numars par fevelâ di dut. Magari cussì no, par agns nus àn obleâts a vergognâsi, fasintnus crodi che e jere une lenghe puare. Invezit no je cussì: e la miôr robe e je dimostrâlu cui fats, come che o pensi che tu vedis voie di fâ ancje tu.
bon lavôr!
- 2 marzo 2008 23:59
- ninine ha detto...
-
Grazie Christian, e je propite cussì, o speri di da un piçul contribut ancje jo a le cause "Friul"! Maman!
- 3 marzo 2008 00:27
- Edgar ha detto...
-
No esistin lenghis puaris.
La lenghe pui si la dopre mancul si consume.
EK
- 3 marzo 2008 08:12
- ILfurlanist ha detto...
-
benvignude! ;-)
- 3 marzo 2008 14:57
- Furlans de diaspore ha detto...
-
Mandi e benvignude ( ti ai za linkade )
Me pari al fas part de SAF ( Socjetat Archeologjche Furlane ).
Di frut o ai fat le me dose di scavos.... :-)
mandi,
- 3 marzo 2008 15:52
- gelostellato ha detto...
-
mandi!
jo di archeologje non m'intint tant
ma di ruvinis za di plui! :)
passarai par chi par cjapâ ispirazion par lis mês contis;)
mandi ninine!
- 3 marzo 2008 19:25
- ninine ha detto...
-
Grazie a ducj par sedi passats di chi! Ancje jo o volarès jentra cu le Saf! Us spieti numeros! =)
- 3 marzo 2008 21:34


text:
Un puestut par fevelâ de mê grande passion di simpri, la archeologjie, ma no dome...
mercoledì 31 marzo 2010
Fieste de Patrie
Mi fâs pôre il mont che al ven indevant, e se o pensi ai fîs o nevôts che o varai no ai voie che a vivedin cence savê ce che a àn daûr, tal lôr DNA. Parcè che disinsi la veretât, nô o sin cussì, tal ben o tal mâl, ma o sin furlans, e no ai voie che dute cheste frenesie nus fasi dismenteâ cui che o sin.
Eco, cheste fieste e je par ricuardânus almancul une volte ad an cui che o sin e ce che o sin stâts, parcè che no je vere che no podaressin tornâ a sedi chê int che par secui e à simpri tignût dûr, sot di parons crudêi, di invasôrs forescj e di taramots disastrôs. Nus àn staronzâts di ogni bande, tal teritori, te lenghe, te scuele e vuê... te cussience.
Pensìn a dute chê int che e à fat tant par nô, par che no si pierdedin, che e à scrit libris, che e à scombatût, che e à lavorât, che e à sufiert...no stin a permeti che dute cheste bataie e sedi stade di bant.
Eco, cheste fieste jo le dedichi a lôr, e cun cheste zornade ur dîs grazie, par vêmi fate deventâ cemût che o soi vuê.
1 commento:
- Galliano ha detto...
-
Mandi Ninine:
Il dì 3 di Avrîl a je une date ca merete sei festezade meditânt su la sô impuartance, come co ai let tal to scrit.
Ti saludi fasìnti tancj augurs di buine Pasche.
Galliano
- 31 marzo 2010 23:27


text:
Chimiche organiche
La Chimiche organiche e je la part de chimiche che e studie lis moleculis fatis soredut di atoms di Carboni e di Idrogjen, ma che a podin vê ancje cualsisei numar di altris elements.
La definizion origjinâl di chimiche "organiche" e ven de idee sbaliade che i composcj organics a fossin simpri leâts cul procès de vite. In realtât di ce che o savìn, la vite su la Tiere dipent ancje de chimiche inorganiche; par esempli, une vore di enzims si basin su metai di transizion come fier o ram; e materiâi come scussis, dincj e vues a son composcj sei organics sei inorganics. Fûr che il carboni elementâr, dome cun ciertis classis di carboni i composcj come ossidis, carbonâts e carbûrs a son considerâts par convenzion inorganics. La biochimiche e trate soredut de chimiche des biomoleculis come proteinis, acits nucleics e sucars.
Par vie des lôr propietâts unichis, i composcj cun plui atoms di carboni a son un grum variis e lis lôr aplicazions a son grandononis.
Par solit, i composcj organics a son sensibii al calôr e si disfin prime di rivâ ai 300 °C. A tendin a sei pôc solubii in aghe e a son solubii tai solvents organics, ancje se chest al varie di compost a compost.


text:
La
presidente de Academie de Lenghe Asturiane, Ana Maria Cano, e je
intervignude intant de scree de cuinte edizion de universitât estive
asturiane par domandâ che intal statût di autonomie des Asturiis si
previodi la couficialitât pe lenghe proprie. La soluzion dal
probleme linguistic intes Asturiis, e à dite Ana Maria Cano, e je
responsabilitât dai politics che a àn di impegnâsi pe plene
uficialitât dal asturian. Intal percors par rivâ a chest obietîf,
e à ricuardât la presidente de Academie, a son però altris
intervents di puartâ a bon fin tant che slargjâ l’ûs sociâl de
lenghe e otignî il ricognossiment di specialitât pal insegnament
dal asturian. Al è di dî che, propit su chest ultin teme, il
responsabil pe educazion dal guvier asturian, Genaro Alonso, al à
domandât al ministri spagnûl pe istruzion, Íñigo Méndez de Vigo,
il ricognossiment pal asturian inte suaze dal decret su lis
specialitâts: propueste che, prime di vê une rispueste uficiâl, e
varà cumò di jessi esaminade dal ministeri.
Font:
La Nueva España,
04/08/15;
El Diario, 06/08/15


text:
Bigatis - storiis di feminis furlanis in filande
Un afresc popolâr dal grant Elio Bartolini, dut recitât e cjantât par furlan; piçulis e grandis storiis cjaladis midiant di une comunitât di bigatis.
Test: Elio Bartolini e Paolo Patui
Regjie: Gigi Dall'Aglio
Interpretis:
Maria Ariis, Paola Bacchetti, Sandra Cosatto, Fabiano Fantini, Caia Grimaz, Federica Guerra, Alessandra Kersevan, Rita Maffei, Lia Moro, Giuliana Musso, Nicoletta Oscuro, Roberta Sferzi, Massimo Somaglino, Ilaria Valli, Arianna Zani, Sebastiano Zorza (fisarmoniche)
Denis e costums: Emanuela Dall'Aglio
Dissen lûs: Alberto Bevilacqua e Stefano Mazzanti
Musichis: Davide Pitis
Ricercje storiche-musicâl: Alessandra Kersevan
Aiût regjie: Rita Maffei
Mestre di tango: Rosanna Remon
Produzion: CSS Teatri stabil di inovazion dal Friûl Vignesie Julie in colaborazion cun Mittelfest 2000 (Cividât) e cu la poie dal Teatri Gnûf “Giovanni da Udine”
Contâ "storiis di feminis furlanis in filande” al jere un sium di Elio Bartolini, il scritôr di tancj romançs bogns di descrivi il Friûl, la sô storie lontane e resinte. Il progjet dramaturgjic di Bigatis al nas a pene che il CSS si interesse a che storie che e fevele di dongje de nestre tiere, cul progjet di debutâ su lis senis in ocasion dal Mittelfest 2000 (il festival che al colabore ancje ae produzion, cu la poie dal Teatri Gnûf “Giovanni da Udine”). Bartolini al cjape dentri in cheste imprese il so amì Paolo Patui, ancje lui autôr di teatri e espert di culture de nestre Regjon, che al acete cun passion cheste idee. La regjie dal spetacul e ven consegnade al regjist di Parme Gigi Dall'Aglio. Une compagnie passionade di tredis atoris e doi atôrs, fra i interpretis plui cognossûts de gjenerazion di atôrs furlans di vuê, e anime cun vivôr chest grant spetacul dut recitât e cjantât par furlan, un afresc popolâr fat di tantis storiis, piçulis e grandis, di une comunitât di bigatis, dai prins grancj siopars dal secul a rivin fintremai ae vuere frede, cu la vignude dal fassisim, il delit di Matteotti e tancj framents di storie nazionâl e locâl. In chest incrosâsi di storiis, si distinguin, in particolâr, i percors di vite di trê zovinis furlanis, dividudis fra passions personâls e primis lotis sindicâls tai agns che e sclopave fûr la fisse di chel bal gnûf, une vore moderni, il tango. E zire ator di Lise, Olghe e Pascute, dai lôr desideris di zovinis, des lôr passions, pôris e sperancis, e fra i mûrs de filande di Codroip, une des tantis che a jerin in vore in chei agns in Friûl, lûc no dome di lavôr ma di formazion vere ae vite, une trame che e torne a dissegnâ un toc impuartant di storie sociâl furlane, ma scjampant vie des insidiis dal populisim e de retoriche. "Il nestri compit – al spieghe il regjist Dall'Aglio – al è chel di provocâ il refudament de retoriche dal passât, e di conservâ l’afiet par cui che lu à vivût e cence domandâsi masse se la nostalgjie e je une malatie pericolose par cui che al vûl lâ indevant. La memorie, e je vere, e je dispès un pês, ma cuant che e je ative e devente un filtri che un pôc ti ten indaûr e un pôc ti fâs lâ indevant cence deliri".


text:
Un viaç par sgarfâ e lâ a cirî i furlans ’ator pal mont. Par contâ lis storiis, par sintî la vôs, par cognossi ce che a pensin, ancje ’sul Friûl. Di Santo Domingo ae Australie, de Cine ae Europe di soreli jevât, Loris Vescovo al à metût dongje un documentari dinamic e origjinâl, là che si incrosin diviersis butadis de emigrazion furlane, de seconde metât dal Votcent al dì di vuê.
Sgarfefurlans al à vût il ricognossiment dal UNESCO, tal 2008, cul jessi stât metût dentri te liste dai progjets dal An internazionâl des lenghis, te sezion “multilinguisim e rêts internazionâls”.


text:
Chel di sparâle gruesse al è un sport che al ven praticât sù par jù di ducj, simpri e in ogni lûc.
Ultimamentri, però, o vin vude la impression che des nestris bandis e ancje inaltrò al è stât cualchidun che lis à sparadis propit cul canon.
Tra chescj nus à colpît – e nus à fat une vore dûl – Giovanni Lindo Ferretti. Lu vin viodût cun Giorgia Meloni cualchi dì indaûr e o vin let lis sôs declarazions fatis in chê ocasion. Però, se o pensìn che za cualchi timp indaûr al veve fat sparadis no di pôc e stant che si visìn di cuant che cui CCCP al cjantave «Spara Jurij spara», alore si cuietìn e o provìn a justificâlu, magari recuperant il titul di une cjançon dai CSI: «M’importa ‘na sega».
O podìn freâsi di Giovanni Lindo Ferretti, ma o fasìn plui fature a fâ fente di no lei e di no sintî ce che a disin cierst politics, massime chei che par divignince o dome par vie che a cjapin i vôts culì, nus tocje clamâju «nostrans».
Al è il câs dal cjâf grup dal Pd ae Cjamare, Ettore Rosato, che intun incuintri public a Flumisel sù par jù une setemane indaûr al à vût declarât che e covente fate la «macroregjon a statût speciâl» dal “Triveneto” (Sì, al à dit propit cussì, compagn di un cualsisedi speaker che al lei lis previsions dal timp suntune radio o suntune television taliane…).
No savìn se al dipent de buere, dai problemis di digjestion de jote e de influence de preseose tradizion teatrâl des Maldobriis, ma i politics triestins a mostrin di jessi i miôr tal sport di sparâle gruesse, cun efiets tragjics e comics in chel istès. Cussì dongje di Rosato che te Basse al babe di chê robe lì che o vin ricuardât cumò denant e che o vin fastidi ancje a tornâ a menzonâle, su Facebook al è il senatôr Francesco Russo che a’nt spare une pardabon fenomenâl.
Ve chi l’incipit:
«Questa Regione è speciale grazie a Trieste.
Perché Trieste è speciale e straordinaria. Non ha nostalgie: sta semplicemente chiedendo di essere messa in condizione di sviluppare il suo enorme potenziale.
Al servizio della Regione per esaltarne – e non minare – la specialità. Così come, ad esempio sta succedendo in Sicilia e Sardegna dove Catania, Messina, Palermo e Cagliari sono città metropolitane. E non minano affatto la specialità della Regione.
Perché se in squadra ho Messi non lo faccio giocare 15 minuti a partita per paura di rompere gli equilibri: lo metto titolare inamovibile e gli lascio la libertà di inventare. Così si vincono le partite: Trieste, in fondo, sta chiedendo la stessa cosa (…)».
No si capìs se si à di ridi o di vaî. Nol è mâl fâsi une ridade, ma soredut al è ben stâ in vuaite parcè che – lu disevin i nestris vecjos – la m***de plui che tu le remenis e plui che e puce. E achì al è un brut remeneo.
Ancje dicà dal Timau no mancjin lis sparadis. Daûr di ce che a ripuartavin i cuotidians locâi al somee che ancje il Sindic di Udin le vedi sparade gruesse, fevelant di une aree metropolitane che e varès di tignî dongje Udin e Triest o il Friûl e Triest.
La nestre idee e je che Friûl e Triest a puedin dâsi dongje – il Friûl tant che Friûl e Triest tant che Triest – e che a vedin di fâlu intune relazion di paritât, cence sotanisims, jerarchiis o prejudizis. Duncje no sin in cunvigne cun chei che a son – o che al somee che a sedin – plui cuintri di Triest che a pro dal Friûl. Cun dut achel, cheste storie de aree metropolitane no le vin capide. Ma forsit al è dome un probleme di algoritmis.
A san tant di sparade ancje diviersis declarazions de presidente de Regjon Friûl-VJ, Debora Serracchiani, saltadis fûr îr sul cuotidian di chenti (chel cul non forest…).
Par esempli, cuant che e fevele di autonomie speciâl «blindade», no savìn parcè ma al somee che nus disi a ducj, in Friûl e a Triest: «State sereni». Ce vuelial dî? Domandaitlu a Enrico Letta.
Cuant che, impen, a tacâ dai risultâts eletorâi in Catalogne, se e cjape cui Stâts piçui in Europe (chei che a podaressin nassi, ma ae fin ancje che che a esistin bielzà), se o fossin in Slovenie, nus vignarès cualchi sgrisul sù pe schene, pensant che cualchidun, cun chê di «semplificare», «ottimizzare» e «razionalizzare, evitando frammentazioni», al podarès pensâ di tornâ ae Provincie di Lubiane dal 1941-1943, magari inte suaze di un «Grande Triveneto». Al sarès compagn se o fossin in Estonie, in Letonie 0 in Lituanie, là che cun chei stes intindiments di Rome, di Londre o di Berlin a podaressin vê chê di creâ la «Macrorepubliche dal TriBaltic»…
Sparâle gruesse no je une esclusive ni dal Pd ni di chei di Triest. Lu mostre a clâr il President de Provincie di Udin, che intun colp sôl al rive a sparâle plui gruesse di ducj chei che o vin za ricuardât, ancje dai doi parlamentârs triestins, e in cheste maniere i dà sodisfazion ae nestre braùre furlane plui profonde (si fâs par mût di dî).
Tal ‘day after’ dal vôt catalan, di Palaç Belgrât e ven dade fûr une declarazion, che e conferme une cierte vocazion a fâ il Re Mida, in chê maniere particolâr che o vin za ricuardât timp indaûr, stant che e tire fûr doi dai concets plui antifurlans che a esistin: chel de «piccola patria» e chel di «Grande Friuli». Cun di fat la Patrie e je Patrie e vonde, sei par cui che i crôt ae patrie sei par cui che al fâs dome riferiment al non storic di Patrie dal Friûl, e soredut il Friûl al è il Friûl, des Alps al Adriatic e de Livence al Timau: un, unitari, policentric, plurâl, ni grant ni piçul.


text:
Metri
Il metri al è la unitât di misure de lungjece. Al è la unitât di base tal sisteme metric e tal sisteme internazionâl di unitâts.
Definizion[cambie | modifiche il codiç]
Un metri al è la distance fate de lûs intal vueit intun interval di 1/299.792.458 di secont.
Storie[cambie | modifiche il codiç]
La definizion di metri e rimonte al 1791, stabilide de Academie francese des siencis come 1/10 000 000 de distance jenfri il Pôl Nord e l'Ecuatôr.
Tal 1893, il metri standard e fo misurât cuntun interferometri, imprest fat su da Albert A. Michelson. Tal 1925, l'interferometri al jere regularmentri in ûs tal Ufici internazionâl des pesis e misuris. Tant par altri, il prototip internazionâl dal metri e restà il stes fin tal 1960, cuant che la diesime-prime Conference gjenerâl des pesis e misuris e definì il metri intal gnûf sisteme internazionâl, come 1.650.763,73 lungjecis di onde intal vueit de emission narancine-rosse intal spetri eletromagnetic di un atom di krypton-86. L'origjinâl dal prototip dal metri al è ancjemò conservât al UIPM sot de condizions specificadis intal 1889.
Par ridusi ancjemò lis malciertecis, la diesime-setime conference gjenerâl des pesis e misuris intal 1983 e sostituì la definizion dal metri cun la sô atuâl:
Il metri al è la lungjece dal percors fat de lûs tal vueit dilunc di un interval di timp di 1/299 792 458 di secont


text:
SLOVENIE. Ancje di là dal clap vacinis in câl dal 1% ad an
La vacine e continue a jessi un teme tant cjalt in Italie, dulà che e je di timp motîf di discussions ancje tant infogadis tra sostignidôrs e aversaris di cheste misure preventive. Ancje in Slovenie a son in cressi i contraris aes vacinis, che lis calcolin nocivis, e la cuviertidure cuintri lis malatiis infetivis e je in câl.
La Organizazion Mondiâl de Sanitât e fisse al 90-95% il soiâr di sigurece minime pe cuviertidure des vacinis: disot di chest soiâr, i agjents patogjens a continuin a circolâ, intant che une cuviertidure di vacinis adeguade e garantìs la imunitât coletive, ven a stâi a vegnin protets ancje chei che par motîfs di salût no puedin jessi vacinâts e i singui che su chei la vacine no à vût sucès (a son câs tant rârs). In Italie, ae cuviertidure dal 95% no si rive par nissune des vacinis monitoradis dal Istitût superiôr di Sanitât, intant che in Slovenie la cuviertidure des vacinis dai fruts, par ce che al tocje chês obligatoriis, e je daûr a calâ di un pont percentuâl ad an.
La cuviertidure plui basse si regjistre inte zone di Lubiane, dulà che par esempli intal 2015, la imunizazion cuintri il varuscli, il mâl dal botaç e la rosolie no rivave al 90 par cent, che al vûl dî che no je plui garantide la imunitât coletive. Par ce che al tocje lis vacinis dai adults, la cuviertidure cuintri cualchi malatie in Slovenie e je plui basse a pet di tancj altris paîs europeans. Par esempli, ancje se la Slovenie si coloche tra i paîs endemics cu la presince plui alte di meningoencefalite di cecje, la percentuâl di vacinâts e je cetant basse. Compagn al vâl pe influence stagjonâl, dulà che lis personis di etât superiôr ai 65 agns che a decidin di vacinâsi a passin di pôc il 10%, une percentuâl che e coloche la Slovenie lontane dai obietîfs fissâts de Organizazion Mondiâl de Sanitât (almancul il 75 par cent). In Slovenie, lis vacinis a son regolamentadis de leç su lis malatiis infetivis, aprovade intal 1995 e po dopo modificade e inzornade (ancje se l’oblic al jere in ûs di diviers decenis). Tal Istitût nazionâl di sanitât publiche e je ative une Comission consultive pes vacinis (National advisory committee on immunization) formade di esperts, che e furnìs conseis su lis prioritâts intai setôrs de coordenazion des vacinis, des decisions strategjichis su lis malatiis infetivis di prevignî cu lis vacinis, e de definizion dal program di vacine.
Il program di vacine, daûr de propueste dal Istitût, al ven dopo aprovât an par an dal ministri de sanitât. Il program anuâl pal 2017 al è stât publicât in Jugn e al previôt siet programs di azion cuintri lis malatiis infetivis: pai fruts in etât prescolastiche, par arlêfs e students, pai lavoradôrs (su la base dal gjenar di implei), pal rest de popolazion, pai viazadôrs internazionâi, pe tutele cu lis medisinis e pes vacinis, e la tutele cu lis medisinis in câs di dibisugne. Par ce che al tocje lis vacinis pai fruts di etât prescolastiche e scolastiche, a son obligatoriis (di fâ in periodis diviers o di ripeti plui voltis) lis vacinis cuintri difterite, tetan, pertòs, Haemophilus influenzae di gjenar b (Hib), poliomielite, varuscli, mâl dal botaç e rosolie, epatite B e, pai students, ancje cuintri rabie e meningoencefalite di cecje. Previodude (ma no obligatorie) ancje la vacine cuintri lis infezions pneumococichis, e pes frutis, cuintri il papilloma virus uman. In câs particolârs, si fasin ancje vacinis cuintri altris malatiis.❚
Tjaša Gruden


text:
FRIÛL EUROPE. Catalogne, referendum pe indipendence il prin di Otubar
Il prin di Otubar di chest an i catalans a podaran rispuindi ae domande: «Volêso che la Catalogne e sedi un stât indipendent sot forme di republiche?». La date e la domande dal referendum lis à presentadis cuntune iniziative publiche, ai 9 di Juin stâts, il president Carles Puigdemont, compagnât di chei altris membris dal guvier catalan e dai deputâts des dôs fuarcis - Junts pel Sí e CUP - che a formin la sô maiorance.
A Madrid no le àn cjapade ben e a van dilunc a fâi cuintri al procès di autoderminazion de Catalogne ancje sul plan judiziari. La declarazion di Puigdemont, che no à valôr aministratîf e par chel no si à podût impugnâle denant dal Tribunâl costituzionâl, e je stade presentade de bande de Procure di stât par che il Tribunâl superiôr de Catalogne le dopri tai procediments in at cuintri di membris des istituzions catalanis tant che prove che lis azions istituzionâls e aministrativis za fatis - a tacâ de compre des urnis e des schedis par votâ - a coventin propit par fâ il referendum su la indipendence. A Barcelone a àn un altri ategjament e a disin che a sburtaran fin tal ultin par rivâ a un acuardi cul stât in cont de condivision formâl de consultazion.
Se no si rivarà, i catalans a saran «libars di scugnî… fâ di bessôi», magari cul repeç di stramudâ il vôt intune schirie di referendums fats in chê stesse dì e su chel stes argoment a nivel comunâl, stant che in passe 920 dai 947 Comuns catalans a son maiorancis politichis a pro dal dirit di decidi.
Ma nol è dome il referendum catalan. Ai 8 di Juin tal Ream Unît a son stadis lis elezions politchis anticipadis che la premier Theresa May e veve convocât cun chê di rinfuartî il so guvier, che però no son ladis cemût che e sperave jê. Di une bande i Conservadôrs a àn vinçût, ma no àn rivât adore a vê la maiorance assolude in parlament e cumò a scugnin vê la poie dai unioniscj nordirlandês di drete dal DUP, e di chê altre i Laburiscj, che dopo des aministrativis di Mai a someavin destinâts a pierdi ancjemò, a àn vuadagnât 30 parlamentârs. Un sucès pe linie di çampe puartade indenant dal leader Geremy Corbyn.
Tra lis fuarcis nazionalitaris al è cressût il numar di elets dal Sinn Fein te Irlande dal Nord (a son 7, prime a jerin 4) e dal Plaid Cymru in Gales (che a passin di 3 a 4). Il Partît Nazionâl Scozês (SNP), impen, cundut che al reste il plui votât in Scozie, al passe di 59 a 31 deputâts: al è stât par sigûr un passaç di vôts dal SNP al Labour, inte direzion contrarie di ce che al jere stât doi agns indaûr, però chest al reste il so secont risultât di simpri, ancje se al devente plui dificil rivâ in curt a fâ un gnûf referendum pe indipendence. Chei altris partîts di dimension statâl rapresentâts a Westminster cumò a son dome i Liberâi Democratics cun 12 deputâts e i Verts cuntun sôl elet, cui isolazioniscj dal UKIP che a son disparîts.
Te setemanis passadis si à votât ancje tal Stât francês. Achì lis elezions politichis a confermin il sucès dal gnûf president Emmanuel Macron, elet ai 7 di Mai stâts, cu la afermazion dal so partît (La Republique En Marche), la crisi dai Republicans, chê inmò plui fuarte dai Socialiscj e il ridimensionament dal Front national. Cun di plui a son segnadis dai bogns risultâts des fuarcis nazionalitariis, a tacâ de coalizion Pé a Corsica, che i siei candidâts a àn vinçût in trê des cuatri circoscrizions de isule.
Dongje de novitât assolude de elezion dai trê deputâts nazionalitaris cors Jean Félix Acquaviva, Michel Castellani e Paul André Colombani, a meretin ricuardâts ancje il passaç al secont turni dal alsazian Gérard Simler di Unser Land e dal breton Jean-Luc Bleunven e i bogns risultâts tal prin turni di Christian Troadec de plataforme Oui la Bretagne e dai candidâts di Euskal Herria Bai, che al è deventât il tierç partît tal Paîs Basc dal Nord cuntune medie dal 10,42% dai consens.
Marco Stolfo


text:
Glesie Furlane e fâs 40
Al jere ai 28 di Avost dal 1974 cuant che bonsignôr Battisti arcivescul e bonsignôr Pizzoni ausiliâr e titolâr di Sant Pieri di Cjargne a invidin ducj i predis de Cjargne a celebrâ une Messe te plêf mari di Sant Pieri. Un trop di predis a domandin la Messe par furlan. I vescui no acetin. Dîs predis a firmin un document che a lassin sul altâr prime di messe e a jessin di glesie. E je scomençade la lungje marce di Glesie Furlane.
E cussì joibe ai 28 di Avost dal 2014 aes 6 soresere si cjatarìn a Zui par ricuardâ chel event che al à segnade no dome la storie de glesie, ma di dut il Friûl.
Us segnali che propit su la Patrie dal Friûl di chest mês, o podês lei un biel speciâl dedicât propit a Glesie Furlane (che e à screade ancje une pagjine Facebook: www.facebook.com/GlesieFurlane):
- Glesie Furlane, Popul di Diu (di Remo Cacitti)
-
Avost 1974 – Avost 2014 un befel che al à fat storie (il document dai predis Cjargnei pal lôr popul)
- Cui voi di chei che a jerin là (Interviste a pre 'Sef Cjargnel di Christian Romanini)
- 40 agns di Glesie Furlane (di pre Roman Michelot)


text:
Piçule storie des iniziativis par une publiche aministrazion plui viarte e partecipative in gracie dai gnûfs web media. Une storie di passuts piçui e biel planc.
La “rivoluzion lungje” de Aministrazion Publiche taliane, in timps resints, e pues jessi fate jessî de riforme Bassanini de fin dai agns Novante. Li, insiemi cun indicazions precisis pal smagriment burocratic, il decentrament e la semplificazion dai ats aministratîfs, o cjatìn gnovis disposizions comunicativis; li si scomence a fevelâ cun serietât di “trasparence” e di acessibilitât tant che valôrs propris di une PA che e vueli riorganizâ se stesse e il propri “dî” in tiermins modernis, ven a stâi vint forsit pe prime volte a cûr il destinatari, il citadin.
Intant il Web al cres in maniere esponenziâl, al devente un fenomen popolâr, milions di talians a scomencin a jessi a stâ in Rêt e a discuvierzin che i sîts web des Aministrazions Publichis centrâls e locâls a son tant puars di contignûts, e impuestâts mâl dal pont di viste comunicatîf.
P.A. IN INTART_ E nas la espression “sîts vetrine”, par segnâ chês pagjinis che a metin in sene magari dome l’organigram e la ripartizion interne dai uficis dal Ent public, che nus fasin cognossi i oraris di riceviment e i numars telefonics pai contats direts, ma che in realtât no costruissin une vere conversazion cul Citadin. La comunicazion in maniere palese no vignive pensade in funzion des esigjencis dal destinatari (podê acedi ai ats aministratîfs, consultâ delibaris e garis di apalt, vê informazions inzornadis e puntuâls), ma dome par mostrâ la struture aministrative de stesse PA, che e finive par fevelâsi intor.
LA NORMATIVE_ La atenzion pes esigjencis dal Citadin, il cambiament di prospetive al vignarà cun altris leçs: cu la 150 dal 2000, che cun chê si definissin i criteris de comunicazion publiche e il rûl dai URP Uficis Relazions cul Public di ogni singule aministrazion, cu la leç Stanca dal 2004 par ce che al tocje la acessibilitât dai sîts web, cu lis Liniis Vuide pe cualitât de comunicazion des aministrazions publichis.
Za dal 2005 (D.L.82/2005, il prin CAD, Codiç de Aministrazion Digjitâl) a esistin, fissâts in maniere esplicite dal test di leç, i dirits dal citadin digjitâl, tant che par esempli il dirit al ûs des tecnologjiis par comunicâ cu la PA (ûs uficiâl de e-mail), il dirit al acès e ae spedizion di documents digjitâi, a fâ paiaments eletronics, che par garantî chei la PA e à par fuarce di trasformâsi e di doprâ struments tant che la pueste eletroniche certificade, promovi la firme digjitâl, curâ la cualitât dai propris sîts web istituzionâi.
P.A. CENCE PRESSE_ Fin chi al leve dut ben; po dopo però, modificazions sucessivis dal test de leç a àn zontât diviersis precisazions pôc simpatichis, che a disevin che il dirit dal citadin a comunicâ digjitalmentri cu lis aministrazions publichis al vignive a dipendi des risorsis tecnologjichis e organizativis di chestis ultimis, che di chês e va ancje rispietade la autonomie normative. Di conseguence, lis PA se son cjapade cetant comude, cence ufrî in sostance i servizis che il Decret al segnave tant che vincolants pes Aministrazions.
O viodarìn inte prossime pontade cemût che la resinte riforme Brunetta e sedi daûr a cirî di puartâ a compiment, ancje cun sistemis di premis e di sanzions pes stessis Publichis Amnistrazions, la rivoluzion digjitâl inte PA taliane.


text:
martes, 14 de abril de 2009
La fieste de Patrie dal Friûl.
Ai 3 di Avrîl dal an 1077, Indri (Rico IV), Imperadôr dal Sacri Imperi Roman Gjermanic, al nomine Patriarcje di Aquilee a Sigeardo di Belstein, clamât Siart, cui titui di: Princip Feudâl, Duche dal Friûl e Marchês di Istrie, dant cussì nassite al Stât Patriarcjâl di Aquilee, ancje cognossût come
la Patrie dal Friûl .
Cun chest segn si met adun une unitât teritoriâl, etniche e culturâl, costituide e consolidade daspò di un lunc percors storic.
La capitâl, Aquilee, fondade dai romans tal 181 p.d.c., e je stade une des grandis citâts dal Imperi Roman.
Di impuartance strategjiche e comerciâl pes ativitâts agriculis artesanâls, i soi prodots a jerin famôs in dut l’Imperi.
Te epoche dal Imperadôr August, Aquilee e je stade une grande metropoli e capitâl de Decime Regjon Italiche.
Tornânt ai 3 di Avrîl dal 1077, ancjemò vuê e rapresente un moment significatîf pes comunitâts furlanis, che le ricuardin, in Friûl come ator pal mont, dulà che si cjatin i tancj fogolârs furlans, celebrant chest an un gnûf aniversari de fondazion de “Patrie dal Friûl “.
Il Patriarcjât al rive ae so fin tal an 1421, cuant che il teritori furlan al à sufiert une invasion dai Venezians, restant cussì sot
la Sovranitât de Serenissime.
---
No hay comentarios:
Suscribirse a: Enviar comentarios (Atom)


text:
La cjase e jere grande e antighe in chel paisut solitari, lontan des citâts modernis. Lis parets di gruessis pieris discompagnis, tacadis tra di lôr cun savalon e pantan, tal jenfri si viodeve cualchi frissure che la misturance no jere rivade a stropâ.
I vecjos a cirivin di trasmeti ai fruts i us e costums ereditâts dai lôr viei. La frute in etât precoç e veve imparât, che ogni volte che i colave un dint di lat e veve di platâlu jenfri chês pieris, cussì cuant che di vecje e murive ju varès puartàs cun je.
Il barcon dal dormitori al jere une vore grant, cjalant fûr e viodeve un cîl celestin e lâju lontan lis montagnis sblancjadis di nef, ma purtrop no i bastave.
Il so sium al jere di vê une cjase come chês viodudis in citât, cuant che e leve a fâ spesis cun sô mari. Al cjalâlis tant bielis, ben pituradis e i mûrs drets, e leve in gaudie.
Une dì, bielzà cressude, la fantate e lassà il paisut, lant a vivi tune citât cu lis cjasis gnovis e pituradis, ma la sô cjamarute e jere tant piçule che al jentrâ e sintì frêt, chês parets ai davin sbisie, malcuietece, si sintive come presonire.
E vierzè il barcon cjatantsi denant di une grant cjasament che al paronave la citât, si spaurì no viodint chel cîl celestin che viodeve te sô cjase lontane, sintint un dolôr profont par vele bandonade. Di colp, daurman i jentrà une voie di tornâ ae sô cjase di pieris discompagnis dulà che a jerin platats i soi piçui dincj di lat.
Cheste conte, premiade l’an passât de "Upam" tal cors di leterature de Universitât par majôrs, le à scrite Anute Leonarduzzi, di Rosari Santa Fé, Argjentine.


text:
Armoniche
La armoniche al è un strument musicâl a aiar formât di un mantis, un diapason e dôs cassis armonichis di len. Al è leât soredut ae musiche popolâr di ducj i paîs, includût il Friûl.
Tai doi estremis il mantis al è movût des cassis di len. La part de man diestre e à ancje un "diapason" cun cualchi tast, che a puedin jessi o come chei dal pianoforte (armoniche a plan) o tascj taronts o botons (armoniche cromatiche), a seconde dal gjenar di strument. Inte part di çampe a son altris botons par i bas e i acuarts di acompagnament.
Storie[cambie | modifiche il codiç]
Il prin brevet di une armoniche (clamât accordion, peraule che vuê e je doprade intune vore di lenghis) al fo dipuesitât ai 6 di Mai dal 1829 a Viene dal costrutôr di orghins e pianos Cyrill Demian cui siei fîs Carl e Guido.
Il strument di Demian al veve dîs botons par eseguî lis liniis melodichis, e doi botons pai bas. Evoluzions sucessivis àn puartât la armoniche a deventâ un strument poliedric, che si pues doprâ in ambits diviers e variis.


text:
Flôr de passion
Flôr de Passion (Passiflora)
Al è un sterp rampighin simprivert e dispoiant.
Il non talian "Passiflora" al è stât dât dal Linneo intal 1735, al derive dal latin passionis e flos e al è dovût a le fantasie popolâr: si crodeve che i elements de rose a riclamassin i struments de muart doprâts durant le passion dal Crist.
Lis fueis a son a forme di pic e lis rosis a son grandis e solitariis.
La pome e je costituide da une baule a forme di ûf e e je sugose e cjarnose (ca di noaltris no si mangje).
A si cjatin diviersis specijes.
A son adatis par sfodrâ colonis e mûrs.


text:
___________________
Furlans, votait furlan!
Lis minorancis linguistichis dentri de Union Europeane a àn vinçût la lôr sfide. E à vût un sucès straordenari, di fat, la iniziative popolâr Minority SafePack, che e à ufiert ai citadins la ocasion, cu la proprie firme (passe un milion e 200 mil chês cjapadis sù), di infuartî lis leçs europeanis a tutele des minorancis nazionâls e linguistichis. Un pas indevant impuartant te direzion di dâ atuazion al sproc de Union Europeane “Unîts inte diversitât”. Biel che si cjapavin sù lis firmis, e je rivade ancje la decision dai judiçs todescs di refudâ la estradizion dal president catalan Carles Puigdemont pai reâts di ribelion e di sedizion che e da un segnâl fuart ae magjistrature spagnole, ma dal sigûr pe autonomie catalane - cun diviers dirigjents indipendentiscj catalans tes presons e in esili - no rivin buinis gnovis par vie de repression politiche in at. Propit par manifestâ solidarietât ai fradis catalans, i furlans si son dâts dongje di resint tun presidi a Udin, che al à viodût tante int in place Sant Jacum sot dal sproc “La Europe dai popui solidaris”. A svintulavin cetantis bandieris dal Friûl e de Catalogne, ma ancje di Triest. Il presidi, di fat, al à metût dongje - sot dal unic cjapiel de difese de democrazie, des libertâts civîls e dai dirits umans sot atac in Catalogne e, in gjenerâl, dai dirits dai popui minorizâts - ancje un trop di autonomiscj triestins. Provis di dialic? Starìn a viodi.
Intant, simpri plui dispès tes ultimis setemanis o vin sintût a fevelâ di macroregjon trivenite. Une idee fûr dal vade, cu la prospetive di un Friûl colonie dal Venit, come che al è stât in passât. Lu dîs la storie, ma le nestre storie nissun le insegne. Ce fasaraial ancje in cont di cheste cuistion il prossim president de Regjon? Al baste lei cun atenzion i programs dai cuatri candidâts par vê za une prime rispueste. No sin chi dal sigûr a dî ce e cui votâ, ma cu lis elezions su la puarte nus son tornadis tal cjâf chestis peraulis di pre Checo Placerean. «Un popul che al à cussience di jessi ce che al è, si plee di mancul, nol cjate naturâl jessi il popul des massariis, dai manoâi: al pretint di cjatâsi te sente de vuide ta lis scuelis come tai tribunâi, ta lis bancjis come ta lis congreghis politichis. Un popul che al à cussience di jessi ce che al è, nol acete che la culture e vegni dome dal difûr, e che no si indegni di nomenâ la sô: al pretint di jessi scoltât te sô lenghe; e, cuant che chê cussience e cjape pît, al vûl paiâ lis tassis te sô lenghe, sei magari condanât, ma te sô lenghe, preâ te sô lenghe. Ma chest nol comude ai paronants di chenti, che a vuelin presentânus bogns, lavorents e sotans ai parons di venti: si pues capî Vignesie, Rome, e ancje Triest». Cui che al votarà ai 29 di Avrîl, che al sielzi cui che al pense al Friûl e al pues fâ i interès des diviersis comunitâts che lu componin, «tal nestri curtîl, a cjase nestre, libare e vierte a ducj, no in man di altris, che le doprin par lôr». E alore furlans, votait furlan!
di Erika Adami


text:
2001
Tabele dai contignûts
Acjadiments[cambie | modifiche il codiç]
- Il gjenome uman al è uficialmentri complet
- 21 di Jugn - Eclìs solâr totâl
- 11 di Setembar - Stâts Unîts: doi avions vuidâts di dirotadôrs suicidis di Al-Qaida si sfracain un cuintri ognidune dai Tors Zimui di Gnove York e lis fasin colà jù. A murin plui di 3.000 personis; un tierç avion si sfracaie cuintri une ale dal Pentagon e un altris al cole intal est de Pennsilvanie, prime di rivâ al so obietîf.
- 7 di Otubar - Afghanistan - I Stâts Unîts a scomencin la operazion Enduring freedom par parâ vie il regjim taleban
- 25 di Otubar - La Microsoft e scomence a dâ fûr il so gnûf sisteme operatîf, Windows XP
Nassûts[cambie | modifiche il codiç]
Muarts[cambie | modifiche il codiç]
- 12 di Dicembar - Ardito Desio, grant gjeolic e esploradôr furlan
Premis Nobel[cambie | modifiche il codiç]
- pe pâs: Kofi Annan, Organizazion des Nazions Unidis
- pe leterature: V. S. Naipaul
- pe midisine: Leland H. Hartwell, R. Timothy Hunt, Paul M. Nurse
- pe fisiche: A. Cornell, Wolfgang Ketterle, Carl E. Wieman
- pe chimiche: William S. Knowles, Ryoji Noyori, K. Barry Sharpless
- pe economie: George A. Akerlof, A. Michael Spence, Joseph E. Stiglitz


text:
Giuseppe Garibaldi
Giuseppe Garibaldi (Nize, ai 4 di Lui dal 1807 – Caprere, ai 2 di Zugn dal 1882)
Garibaldi: la sô barbe, il so poncho, la barete rosse e il baston a son tal cjâf di ducj nô. Al stes timp, lis sôs impresis di comandant braurôs e “eroi dai doi monts”, i soi tîrs tant che om di vuere e di mâr a son cognossûts a ducj. Cence cjalâ a cui che i vûl ben e a cui che a ‘ndi cjacare nome mâl, e cence cjalâ a dut il Risuriment, e ai oms che a ‘ndi son stâts protagoniscj daur a dutis lis datis come che si fâs tai libris di test.
Ducj a àn bielzà studiât la storie di Italie e chest periodi in particolâr: cualchidun al po svantâsi di vê un dret rivuart par vêlu scoltât de bocje dai vons.
Tabele dai contignûts
I soi ultins agns a Caprere[cambie | modifiche il codiç]
Garibaldi al à cjolte la isule di Caprere tal 1855. Al si jere cjapât di jê tal 1849, cuant che al jere stât obleât a stâi dal guvier sardegnûl e al veve decidût di mudâ la isule inte sô cjase pal avignî fin a volê murî in chel puest. Inte sô isule Garibaldi al à vivût te semplicitât de vite contadine dongje al sens dal sacri dai antîcs cuntune visuâl de nature religjose e al stes timp laiche che cumò nus samee fâ cuintri cu la piture di lui che o cognossin tant che om di vuere, rût e sclet, plen di ideai e nemì dal sflandôr.
A Caprere al à vivût e lavorât Garibaldi, il pari e l’om, il malât: studiôs di agronomie, passionât di musiche e cjant, costrutôr e contadin. Garibaldi al à cjatât in chest ritîr e in chestis ativitâts la medisine par cuietâ il marum de sô anime, fruiade dal sburt pes ideis su la dignitât dal om e la salvazion dai popui. In un stret rapuart cu la nature e lis sôs leçs, Garibaldi al à viodût di persone dal ort e dal zardin metint in vore gnovis plantutis forestis dongje di chês dal puest, plantant lens grancj, fasint su la sô cjase, la stale, il mulin e il for a lens, la lobie pes barcjis e proviodint il puestut pal piçul cimitieri.
“Ogni dì, cuviert il cjâf cuntun cjapiel a largje ale, vistût in cjamese rosse, doprant curtis e fuarpis di cuinçâ, picjâts te cinturie, al passave lungjis oris a dispedâ, cemî, insedâ e coltâ ducj i pletuts di tiere tra scois e crusts. La sô tignince tal timp e il gust par chest so lavôr a àn sburtât a vignî a ogni sorte di pomâr e di rosis. Dut câs al jere content di stâ daûr a lis sôs plantis e al mudave di spirt nome se cualchidun che nol spietave o un telegram a rivavin a crevâi il plasê di chel so preseât lavôr”.
A Caprere Garibaldi al viodeve de stale, des bestiis, dal zardin, al faseve vueli e mîl, al faseve cjandelis… tai moments di polse no mancjave la musiche: a Garibaldi, cuntune biele vôs “dolce, melodiose e fascinant” (come che si visave sô fie Clelie), i plaseve cjantâ: Verdi, Donizetti, Bellini e Rossini. Amant grevi e di gran passion, svoletôs e di bocje buine, svelt e stufadiç, Garibaldi al à vût te sô vite ce tantis feminis, sedi sioris e nassudis in buinis fameis, sedi zovinutis, massariis cence sapience ni gracie.
I soi afiets[cambie | modifiche il codiç]
Si è maridât par ben trê viaçs e al à vût vot fîs. Dal prin nuviçâl, cun Anita, muarte tal 1849 dongje Ravene, al à vût cuatri fîs: Menotti Garibaldi, Ricciotti Garibaldi, Rosa Garibaldi, clamade ancje Rosita, muarte par varvuele a nome doi agns a Montevideo e Teresa Garibaldi (1845-1903), clamade Teresita, femine dal Gjienerâl garibaldin Stefano Canzio (cun lui e à vût 16 fîs). Nol à vûts fruts cun Giuseppina Raimondi, maridade a Fino Mornasco ai 16 di Zenâr dal 1860 (11 agns dopo la muart de prime femine Anita), e che al à lassât subite daspò de cerimonie. De massarie Battistina Ravello, inpen, Garibaldi al à vude Anita che je muarte a 16 agns di meningite.
Al à vût trê fruts de tierce femine Francesca Armosino, una fantate za mari, che i veve cirût un om cence cjatâlu, par maridâle al fin propite lui. Clelia Garibaldi, Rosita, muarte piçule, e Manlio Garibaldi: Clelia e Manlioa son stâts i unics fruts a vivi cun lui te isule. Cul pari a àn vût un tenar rapuart ma severi: pardabon convinçût dal valôr de aghe frede, Garibaldi al à obleât ancje i fruts a lavâsi cu la aghe glaçade! (leturis da “Garibaldi nella quotidianità di Caprera” pp.22-23 e 83-85)
Par dute la vite Garibaldi al à mantignût un vivarôs scambi di letaris cun Speranza von Schwartz, cun Mazzini e cun tancj altris protagoniscj de sô ete: ancje daspò che la artrite i à deformât lis mans, al à detât ancjemò letaris e memoriis. Bessôl te sô isule di Caprere si è simpri sbrocât scrivint, fat testemoneât tai soi scrits cun penzis espressions che pandevin di cemût, ferît tal font de sô anime, visantsi di ce tant che al veve fat, deludût de umiliazion di viodi la sô Italie cussì ben difarente di chê che al si veve insumiât.
Garibaldi scritôr[cambie | modifiche il codiç]
Dal dut insoferent dai messedots de politiche, ingomeât de coruzion dal mont ator dal parlament, deludût dai cavilaments e de debolece dai guviers de çampe, cuant che al à dadis lis dimissioni di deputât al à vût scrit a la redazion dal gjornâl roman "La Capitale" di no volê "jessi tra i legislatôrs di un paîs dulà che la libertât e je tabaiade, e la leç no covente te sô aplicazion che nome a garantî il bon stâ dai gjesuits e dai nemîs de Unitât de Italie". Dute altre Italie o mi insumiavi te mê vite, no cheste, plene di miserie tal di dentri e umiliade tal forest".
Autôr dal romanç storic politic “Clelia ovvero il governo dei preti” e de racuelte di “Lettere a Speranza von Schwartz”, Garibaldi si è dediât a la opare "I MILLE". Tacade a scrivi dîs dodis agns dopo la sô famose imprese, come si po cjapâ fûr da une letare che Garibaldi al à mandât a Riboli ai 20 di Fevrâr dal 1872, dulà che i da notizie che il so manoscrit al è pront par lâ in stampe.
Di Caprere, Garibaldi al à zontât ai 21 di Zenâr dal 1873 la prefazion "Alla Gioventù italiana". Rifudât da plusôrs editôrs pal contignût spiçot, la opare e podê jessi buride fûr nome a une sufierte colete (cun so grande delusion) nome l'an dopo, tal 1874 in un numar piçul di copiis (4322), pai tipis di Camilla e Bertolero di Torin. I volums a àn tal ultim in ordin dal alfabet ducj i nons dai sotscritôrs, lis copiis cjoltis e il resocont de operazion. Dut câs ancje se e jere une operazion privade e à fat il so scjas e grande polemiche. A son pagjinis politichis cuntune vene di ribelion e cu la fuarce naturâl che e sburte fuart cence remission: un Garibaldi cul anim deludût, sferzant, spes cence rivuarts, che al salte su cuintri predis, conservadôrs, cuintri la monarchie, Mazzini, cuintri ducj e dut, infin cuintri l'ordinament sociâl, che lui al pensave tignût su une fonde di inicuitât e violence. Intal 1933, il manoscrit origjinâl al fo regalât da Clelie Garibaldi all'Archivi del Museu dal Risuriment.
Ai nons dai Mîl, vignûts fûr su la Gazzetta Ufficiale dai 12 di Novembar dal 1878, Garibaldi al à volût zontâ notis de biografie: tra chescj i nons di trê sandanielês: Perselli Emilio, doratôr cul grât di tenent, Antonimi Marco, sergent, e Bertossi Giovanni Battista. I trê si cjatavin spes al “cafè Garibaldi” trezût di Urbano Bortoluzzi, un patriote che al veve combatût a Vignesie tal 1848 e tal ’49: di mistîr al faseve il bandâr e i plaseve cjantâ, ancje lui, come Garibaldi, lis ariis i Vredi dal Rigolet, dal Trovatore o de Norme. Tal 1864, cuant che a forin i mots furlans cun a cjâf Antonio Andreuzzi, si è metût masse in mostre par vê fat lis gavetis di bande ai insorts, ma al rivâ a fâle francje cuant che al fo percuisît de polizai austriache, che al rivà a imbroiâ (leturis de “Memorie alla carta” pp. 74-75 e 105-106)
I mots furlans[cambie | modifiche il codiç]
I mots furlans, platâts di grant part dai libris di storie, vignirin presentâts pe prime volte a Garibaldi de bande di Mazzini in une letare dai 7 di Març dal 1861: al voleve rivâ a tacâ la insurezion taliane fasintle impiâ par in prin tal Venit, tal Trentin e tal Friûl, zonis ancjemò sot de Austrie, insiemit cun chês de Ongjarie, te aree slave e in Grecie cuintri i imperis dominants: chel asburgjic e chel otoman. Garibaldi varès scugnût vê un e part impuartante e cjapâ su di se il comant des operazions militârs te nestre zone furlane. Ai 14 di Març dal 1863 al ven mandât a Vilegnove di Sant Denêl, par ordin di Mazzini e Garibaldi, il dispatriât Cesare Pogni par cjatâ il miedi Antonio Andreuzzi. Il Pogni al veve la incjarie di ilustrâ il program di azion di Mazzini par fai inmaneâ in Friûl un comitât dal Partît d'Azion.


text:
Checo Tam
Checo Tam (Francesco Tami) al è nassût tai agns sessante e al vîf a Pavie di Udin. Passionât di musiche e scriture, al à vint il concors leterari San Simon di Codroip e chel pes sene- gjaturis cinematografichis dal Centri Espressions Cinematografichis di Udin. Al à publicât la racuelte di contis La maree nere (Ribis, 2001), il romanç/radiodram di fantasience Sense (Cormôr Salvadi, 2002) e diviersis contis su La Comugne, articui di viaç su La Patrie dal Friûl e recensions musicâls suntune vore di fanzines e rivistis indipendentis di musiche. Al condûs il program di cult Indigo su Radio Onde Furlane. Daspò di colaborazions cul grup poetic Trastolons in Tananai (Musiche Furlane Fuarte, 2001) e cul grup ingles In the Nursery, prestant la so vos a une interpretazion dal poeme furlan Bielo Dumblo tal cd Lingua (ITN Corporation, 1998) al è deventât il cjantant e frontman de gnove formazion dal storic grup punk Soglia del dolore tal cd 2984 (Finalmuzik, 2008) e dal side project par furlan Francis and the Phantoms che al à vint il Premi Friûl 2008.


text:
Lituanie
La Lituanie, (Lietuva) e je un stât de Europe orientâl che e je jentrade te Union Europeane e te NATO tal 2004. Al è un dai 3 stâts baltics che e fasevin part une volte de Union Sovietiche.
Tabele dai contignûts
Gjeografie[cambie | modifiche il codiç]
Al è un stât de Union Europeane cun capitâl Vilnius.
Al è logât di front de penisule scandinâve e al è bagnât dal Mâr Baltic. Al confine cu la Polonie e cu l'enclave Russe di Kaliningrad a ovest; cun la Bielorussie a est e la Letonie a nord.
Storie[cambie | modifiche il codiç]
Influençât par un lunc timp de Gjermanie, e fo une republiche indipendente dal 1918 fintremai il 1940. Daspò e fo anetude inte Union Sovietiche.
Citâts de Lituanie[cambie | modifiche il codiç]
Sport[cambie | modifiche il codiç]
Arvydas Sabonis, Basketball, Kaunas Zalgiris Sarunas Jasikevicius, Basketball, New Orlean


text:
42 Namen gefunden
- Zachl Feldkirchen in Kärnten (1)
- Zahntechnisches Feldkirchen in Kärnten (2)
- Zaiser Feldkirchen in Kärnten (5)
- Zalar Feldkirchen in Kärnten (1)
- Zaminer Feldkirchen in Kärnten (13)
- Zammernig Feldkirchen in Kärnten (1)
- Zararsiz Feldkirchen in Kärnten (1)
- Zarl Feldkirchen in Kärnten (1)
- Zarre Feldkirchen in Kärnten (1)
- Zaucher Feldkirchen in Kärnten (2)
- Zauchner Feldkirchen in Kärnten (1)
- Zaufl Feldkirchen in Kärnten (1)
- Zawichowski Feldkirchen in Kärnten (1)
- Zechner Feldkirchen in Kärnten (6)
- Zeise Feldkirchen in Kärnten (1)
- Zeisler Feldkirchen in Kärnten (1)
- Zentrum Feldkirchen in Kärnten (1)
- Zesar Feldkirchen in Kärnten (2)
- Zettl Feldkirchen in Kärnten (2)
- Zichy Feldkirchen in Kärnten (1)
- Ziegler Feldkirchen in Kärnten (1)
- Zierl Feldkirchen in Kärnten (1)
- Zimmerei Feldkirchen in Kärnten (1)
- Zitterer Feldkirchen in Kärnten (2)
- Zitzenbacher Feldkirchen in Kärnten (1)
- Zniva Feldkirchen in Kärnten (2)
- Zojer Feldkirchen in Kärnten (1)
- Zordo Feldkirchen in Kärnten (1)
- Zraunig Feldkirchen in Kärnten (1)
- ZSH Feldkirchen in Kärnten (1)
- Zuchart Feldkirchen in Kärnten (2)
- Zugwitz Feldkirchen in Kärnten (1)
- Zukic Feldkirchen in Kärnten (1)
- Zürich Feldkirchen in Kärnten (1)
- Zuschin Feldkirchen in Kärnten (1)
- Zuschlag Feldkirchen in Kärnten (1)
- Zuschnig Feldkirchen in Kärnten (2)
- Zwatz Feldkirchen in Kärnten (4)
- Zweckl Feldkirchen in Kärnten (1)
- Zweil Feldkirchen in Kärnten (1)
- Zweinitzer Feldkirchen in Kärnten (1)
- Zwischenberger Feldkirchen in Kärnten (1)


text:
Joibe grasse dal 1511
Dut al nas de lotis tra nobii filoimperiâi cuintri chei fedei a la Republiche Venite che e jere in vuere cu l'Austrie. I nobii filoimperiâi a incolpàrin il Antoni Savorgnan (Toni il sassin) di stiçâ la ribelion tra i contadins. I contadins, cjapade la corse, si son organizâts pal plui di bessôi cuintri ducj i siôrs - venezians o no - che no rispietavin i lôr dirits. Lis ostilitâts a puartàrin al atac dal cjiscjel di Colorêt a Sterp. La lote si davualzeve tra i Zambàrlans, soredut contadins comandâts di Antoni Savorgnan, e i Strumîrs, nobii e borghês che a jerin de bande dai Torians (Della Torre), famee de nobiltât lombarde che tra il Dusinte e il Tresinte e veve dât cuatri patriarcjis al Friûl. Daûr da lis menacis dal Savorgnan, i Strumirs a decidèrin di protezisi, e cussi Antoni Savorgnan al fo obleât a scjampâ di Udin. Tornarà tal 1511 par stiçâ il rapresentant di Vignesie cuintri i Strumîrs. Al è stât l'aveniment chest, de storie furlane, forsit il plui famôs.
Tabele dai contignûts
La conte dal nobil Zuan Candido[cambie | modifiche il codiç]
Cheste e je la conte dal nobil Zuan Candido de joibe grasse dal 1511.
"Vignude duncje la matine de joibe grasse, Antoni al manda ator la vôs che i todescs a vevin fiscat Pradaman a tre miis di Udin. Po, sunade la cjampane dal cjistiel di Udin, ch'ai jere il segnâl par radunâ il popul, une sdrume disordenade di contadins fûr di sè pe asse, pe fan e parcecne stiçâts dal Savorgnan, a lerin daûr di lui tun splaç dongje Borc d'Olee. Lì al clama i caporions e ur fasè un discors imbiliât, crudël e plen di desideri di svindic. Po ducj insieme come bestiis salvadiis a jentràrin in citât e a scomençàrin a assaltâ furibonts la cjase dai Torians. Alore il Savorgnan, fasint finte di sei spaventât, si puartà in cjscjel par visâ il luctignint che bisugnave fa alc. E chel, pûr cognossint l'ingjan dal Savorgnan, al vigni jù dal cjiscjel par calmâ la int. Ma nol fo nuie di fâ. I contadins a menàrin pal boro cun insolencis ancje il provioditôr. I Torians, viodude la cape mal taiade, a lèrin a cirî di scuindisi, sperant, dopo, di podê dimostrâ la lor inocenze. Ma i lôr nimîs, entrâts furibonts tes lor cjasis lis fiscàrin e lis brusàrin. E cussi a fasèrin cui altris nobii: i Candido, Francesc di Cergneu, i Troians di Percut, i Soldonîrs, Lenart Gubertini, Lenart de Fratine, Albert Colorêt, i Partistagn, i Bertolins, i di Brazzà, i Valentins, Pieri Urban di Cjiscjel, e al tris ancjemò. Po disfatis lis cjasis, cirint dapardut e minaçant di muart chei che ju scuindevin, a copàrin Luîs, Isidoro e Nicolau della Torre, Teseo Colora e une liste inmò plui lungje di personis che a fòrin viodudis muartis, sence vistîts, butadis par tiare e, di gnot, sapulidis par pietât tune fuesse comun. E nissun, di tante pore, al podeve dî nuie".
I aveniments[cambie | modifiche il codiç]
Il prin di març al è rivât di Gardiscje un repart di armâts, che cu la int di Udin a rivàrin a parâ vie de citat i Zambarlans. E chescj, no contents inmò nò a sdrumarin i ciscjei di Vilalte, Morus, Breçà, Darcjan, Cusan, Çopule, Voleson, Spilimberc. Po a brusàrin i cjiscjei di Colerêt, Susans, Madrîs, S.Denêl, Feagne, Tarcint. Se dut chest nol fos stât vonde al è vegnût il taramot il 26 di Març dal 1511, ch'al sdrumât ancje il cjisciel di Udin e, infin, une pidimie di peste che à copât miârs di personis.
I Strumîrs a àn domandât jutori a Vignesie, la Republiche e invià a Udin Dree Loredan che al fasè arestâ i plui cognossûts dai Zambarlans, cence tocjâ Antoni Savorgnan, che aleât cui austriacs al à scugnût platâsi a Vilac in Austrie, dulà che in tal març dal 1512 al è stât copât a tradiment. La Joibe Grasse e je finide intal sanc ma Vignesie e je stade obleade a meti sù la Contadinance, istituzion concuistade a Vignesie che e jere pitost puartade a sfrutâ i soi teritoris.
leams[cambie | modifiche il codiç]
bibliografie[cambie | modifiche il codiç]
- 1511 : la «crudel zobia grassa» : rivolte contadine e faide nobiliari in Friuli tra '400 e '500 - Furio Bianco - Pordenon : Biblioteca dell'immagine 1995


text:
Normans
Normans, o ancje vichincs, al è il non coletîf di variis popolazions scandinavis, che a àn fat impresis militârs, comerciâls e esplorativis tra l'IX e il XII secul.
I Danês a àn batût soredut tra IX e secul X la cueste inglese dal Mâr dal Nord, intant che i Svedês a jerin impegnâts tal cumierç tra Mâr Baltic e Mâr Neri su la rêt fluviâl de future Russie: i vuerîrs e marcjadants svedês, messedâts cu lis popolazions slavis autoctonis, a àn contribuît a chê che e sarès deventade dopo la civiltât russe; i Norvegjês infin si son impegnâts te esplorazion dal Ocean Glaciâl Artic, ancje in graciis di un aument des temperaduris che al à fat pussibile la navigazion intes aghis che prime a jerin glaçadis, tocjant tra X e secul XI Islande, Groenlande e ancje lis cuestis dal Labrador. Dal norvegjês dai colons in Islande al è nassût il noren, la lenghe leterarie des grandis liendis nordichis.
I normans, soredut danês, si àn dedicât aes scorsadis tacant dal principi dal IX secul. Dotâts di nâfs lizeris cence puint e cence rems (drakkar al ven a stâi "dragons", dal sarpint di mâr intaiât sul gavon) a àn batût lis cuestis de France, de Ingletiere, fin ae penisule iberiche, ae Italie (a restarin cuasi di liende i sacs di citât tant che Luni e Fiesole) e aes isulis dal Mediterani ocidentâl, passant dome intun secont moment al insediament. Pagans in principi e usâts ae vuere di rapine, dopo dal stanziament in France si àn convertît al Cristianisim e si àn dedicât ancje ae agriculture. Vuerîrs otims, specializâts intai combatiments a cjaval, a dopravin prin di dut la spade, a metevin cjamesots in maie di fier e a dopravin un scût a mandule. A vignivin domandâts tant che mercenaris, fin ancje tal Imperi bizantin.
La culture normane, tant che chê di tancj altris popui migratoris, e jere une vore vierte al gnûf. Par un ciert periodi, cheste carateristiche ju à puartâts a cjapâ teritoris europeans tra di lôr eterogjenis. Dopo l'insediament in Normandie (910), intal XI secul a àn invadût la Ingletiere (1066), altris zonis de France e la Italie meridionâl, costituint il ducât di Calabrie e intal 1130 il ream di Sicilie.


text: Il Consei regjonâl - ducj dacuardi fale un astignût - al à fate buine la petzion popolâr fate indenant dal Comun di Migjee e sotscrite di un miâr di citadins. La iniziative e nasseve de mancjade aplicazion intai comuns là che e vîf la comunitât di lenghe furlane dal decret presidenziâl 81 leât ae leç statâl 482/99 che, intai comuns là che e vûf une minorance linguistiche, al permet di vierzi une classe cun 11 fruts impen dai 15 che a son stâts fissâts tant che minim de legjislazion taliane. La norme, che pûr e je stade metude in vore par altris comunitâts minorizadis, pai furlans e je restade letare muarte. Chel di Migjee - là che i fruts par inviâ la prime classe de scuele primarie a jerin 11, ma i è stât dineât di vierzilu - al è il câs che al mostre a clâr cheste discriminazion. La petizion e je stade dome une des iniziativis imbastidis de aministrazion comunâl di Migjee, vuidade dal sindic Alberto Bergamin, par rivendicâ chest dirit. A poiâle, dongje dai citadins, ancje i Comitâts 482 e pe Autonomie e il Rilanç dal Friûl, e diviersis alltris realtâts associativis e istituzionâls. La direzion scolastiche regjonâl no à scoltât. Si spere che la poie mostrade dal Consei regjonâl e l'impegn cjapât dal assessôr Molinaro a dedin il sburt just par cambiâ lis robis. La cuistion e nas dal câs di Migjee, ma al vâl par dute la comunitât furlane e, in gjenerâl, par dutis lis comunitâts minorizadis. Il probleme di fonde però - e lu jeve propit la petzion - al è chel di cjapâ une strade gnove, come che il stes Comitât 482 al veve domandât timp indaûr, ven a dî che e sedi la Regjon a cjapâsi in man lis competencis su la scuele (e lis risorsis) come che e à fat zaromai di agns cu la sanitât. Svicinâ lis decisions ae int al è un at di democrazie, al permet di ufrî soluzions di cualitât plui alte e al varès di judânus ancje a gjoldi di chei dirits che, come furlans, fin cumò nus son stâts dineâts. Cence dismenteâ che par cheste strade si difinit ancje la specialitât de nestre Regjon. No nus somee une robe di pôc.


text:
L’assessorât
pe culture e pe educazion de Galizie al à in pîts colaborazions cun
38 universitâts ator pal mont par sburtâ il studi de lenghe e de
culture galiziane. Ancje in gracie di chest sfuarç a son plui o
mancul 2 mil i students che a seguissin chest gjenar di cors in
universitâts argjentinis, brasilianis, cravuatis, cubanis,
finlandesis, francesis, irlandesis, ongjaresis, polachis,
portughesis, russis, statunitensis, talianis, todescjis e
uruguayanis. Dentri dal stât spagnûl acuardis dal gjenar no si àn
dome cun ciertis universitâts, ma ancje cun siet centris publics
catalans e cun doi istitûts de comunitât de Castilie e dal Leon là
che, massime dongje dai confins cu la Galizie, si àn diviersis
comunitâts che a àn il galizian tant che lenghe proprie. Cumò,
cuntun acuardi tra il guvier galizian e altris sogjets educatîfs,
cheste ufierte si slargje ancjemò di plui e, cul an scolastic
2012/2013, cors di galizian a son a disposizion sei alì de Scuele
uficiâl di lenghis di Barcelone, sei alì dal Spazi di lenghis
iberichis di Madrid.
Font:
Xunta de Galicia, 20/09/12


text:
Daûr dal
sest rapuart su la situazion de lenghe catalane presentât ai 13 di
Novembar a Barcelone dal Observatorio de la Lengua, il numar di
personis che a fevelin par catalan al à passât pe prime volte il
soiâr dai 10 milions. Si fevele dal 72,4% dai 13 milions e 600 mil
personis che a vivin intes tieris che a àn il catalan tant che
lenghe proprie, ven a dî il principât di Catalogne, lis isulis
Baleârs, la Franja d’Aragó, une part dal Paîs Valenzian, la
Catalogne Nord sot aministrazion francese, Andorra e la citât dal
Alguer in Sardegne. A declarâ di capî il catalan a son invezit 12
milions e 800 mil di lôr, e di savê scrivilu 7 milions e 300 mil.
Rispiet al prin rapuart su la lenghe, datât 2004, il numar di
personis che a fevelin par catalan al è cressût di sù par jù un
milion. Merit, a àn dite i redatôrs, prin di dut dal sisteme di
insegnament a imersion intes scuelis che, propit cumò, al è al
centri dai atacs de diestre spagnoliste sei in Catalogne che intes
Baleârs.
Font:
Diario de Mallorca, 13/11/13


text:
25 Namen gefunden
- Cafe Feldkirchen in Kärnten (4)
- Cainero Feldkirchen in Kärnten (1)
- Campagnolo Feldkirchen in Kärnten (1)
- Camping Feldkirchen in Kärnten (1)
- Capelare Feldkirchen in Kärnten (1)
- Carinthia Feldkirchen in Kärnten (1)
- Caritas Feldkirchen in Kärnten (3)
- Cerne Feldkirchen in Kärnten (2)
- Charles Feldkirchen in Kärnten (2)
- Chwala Feldkirchen in Kärnten (1)
- Ciao Feldkirchen in Kärnten (1)
- Cillia Feldkirchen in Kärnten (2)
- Colavizza Feldkirchen in Kärnten (4)
- Colic Feldkirchen in Kärnten (1)
- Collino Feldkirchen in Kärnten (7)
- com Feldkirchen in Kärnten (1)
- Conform Feldkirchen in Kärnten (1)
- consulting Feldkirchen in Kärnten (3)


text:
Videoscais, un adun di episodis che a àn tant che protagoniscj i membris di une famee, al è il prin esperiment di videodidatiche pal furlan. Promovût de Catedre des lenghis modernis de Universitât di Udin tal 1991, direzût di Giancarlo Velliscig, il video al nas te suaze di un progjet di educazion bilengâl talian-furlan. Doi agns dopo, simpri in chel cuadri, Renato Calligaro al realize Lis striis di Gjermanie un video, tirât fûr de omonime conte di Catarine Percude, li che l’artist al misclice in mût creatîf i siei disens cun ripresis di atôrs; fantasie e realtât. Tal 1995 Dorino Minigutti al realize Bielscrivint, storie di une frute, Miute, che si piert intal “mont de scriture” e che par saltâ fûr e ven judade di une agane. Dorino Minigutti al è l’autôr di documentaris e films di finzion, soredut su problematichis di caratar sociâl (handicap, dipendence de droghe, Aids) e si è dedicât ancje ae scriture di senegjaturis. Tal 1999 al realize Intrics, storie fantastiche di strions, maçarots e fruts, ducj ator di une machine che e prodûs filastrocjis e proverbis intant che l’orcolat Mastiefumate al fâs di dut par fermâle. Simpri dentri di chest progjet tal 1997 Giuseppe Bevilacqua e Mara Udina a vevin realizât Linea dreta, linias dretas tirât fûr di une conte dal poete Leonardo Zanier che, in cheste “fantasia ator di una storiuta cjargnela”, al interprete se stes.
Se o considerìn La sentinella della patria (1927) o podìn dî che il cine furlan al nas come documentari. E la produzion documentaristiche e varà di fat une part impuartante ancje dopo. Tal 1996 Marco Rossitti (docent di storie dal cine) al realizarà Il liutâr une sorte di omaç poetic a cheste nobile profession vive ancje ca di nô. Dut câs, za tal 1988, Antonio Magliocchetti al veve realizât Jo o soi stade dome une volte al cine, un film-interviste che al vinçarà il secont premi ae Mostre. Carlo Della Vedova e Luca Peresson, tal 1999, a scrutinaran la realtât de comunitât furlane di Colonia Caroya (Argjentine) cun Farcadice (trasmetût ancje de television ladine) e intal stes an Benedetto Parisi – che, te sô produzion par talian al veve scandaiât la realtât Rom e la gnove imigrazion - al piture la umanitât di un personaç fûr dal ordenari, un artist di strade, Tony Zavatta, in Tony. Il stes autôr al realizarà, tal 2001, Gnovis dal Brasîl un video su la figure e lis sieltis di vite di un missionari furlan intune des zonis plui puaris dal Brasîl.
Par completece o ricuardìn achì La fontana di Bosplans (1997) di Michele Marcolini e Vuere dome di ricuarts di Gianni Fachin (premiât ae VII edizion de Mostre).
Un discors a part a mertaressin i lavôrs di Remigio Romano, che, traviers de imagjine filmade, al ricostruìs un mont aromai disparît. In Une zornade a seselâ (1993), al riprodûs il lavôr tai cjamps cemût che si davuelzeve ancjemò tai agns 30 e 40 e in Il purcit (1997) al ricuarde, cu lis peraulis di Mauro Corona, il sens e la impuartance che e veve cheste bestie par une famee contadine.
Intal 1997 Massimo Garlatti-Costa al met adun Il piligrin, un lavôr a mieze strade jenfri sperimentazion, provocazion e divertiment. Agns prime, il regjist, che cumò al vîf e al lavore in Grande Bretagne, al veve realizât cul grup dai “Slapagnots” (Roberto Copetti, Massimiliano Lancerotto e Fabio Venuti) un film “demenziâl” intitulât Tele Frico (1993) e plui tart, dôs altri voris di ricercje: La sielte (1994) e Precarie Armonie (1995). Ma al sarà tal 2001 che Garlatti al metarà adun il so lavôr plui finît, un film che al varà ancje un straordenari sucès di public intune sale comerciâl: Buris, libars di scugnî vignî. Si trate di une comedie di 38’ che e piture un imagjinari paîs dal Friûl li che, par vignî fûr de crisi economiche, un disocupât al met impins une societât di produzion di films porno, che e deventarà in curt nuie mancul che une des industriis cinematografichis plui fuartis dal mont.
Cun Buris si vierç une gnove ete pal cine furlan, pal fat che si prospete la idee di podê rapresentâ situazions e gjenars in câs di superâ une vision localiste. Ma, come che o viodarìn plui indenant, chest salt di cualitât nol è simpri e dal dut esent di ambiguitâts.
In chest contest, tal 1999 Lorenzo Bianchini al zire I dincj de lune, prin horror par furlan. Il film, intun stîl che al deventarà la marche dal autôr, al met dongje aspiets e ambientazions carateristichis di chi cun elements costitutîfs dal horror classic. Tal 2001, Bianchini al realize Lidrîs cuadrade di trê, un luncmetraç che al viôt protagoniscj trê students di un istitût superiôr. I trê, dopo jessisi rindûts cont di vê falât un compit in classe decisîf, par no scugnî ripeti une altre volte l’an, a decidin di jentrâ di gnot te scuele par rimplaçâ i compits sbaliâts prime che il professôr ju corezi. Ma in chê gnot al sucêt alc che no vevin previodût e a scuvierzin robis che no varessin vût di vignî a savê.
Il film, che al è stât proietât in variis ocasions, simpri cuntun grant sucès di public, al è ancje stât recensît di une riviste francese.
Bianchini al à finît e mostrât al public, che al è pôc, un altri so film, intitulât Custodes bestiae, ma che al presente dome in piçule part dialics par furlan.
Tal gnûf contest che o vin dit disore si à, dut câs, il sintiment che l’ûs de lenghe al resti dispès leât a une concezion strumentâl, vâl a dî che la lenghe e vegni doprade plui cu la preocupazion di “jessi fidêl a une realtât particolâr” che no come un codiç di comunicazion, cun dut ce che une sielte dal gjenar e puarte daûrsi. In altris peraulis si à la impression che l’autôr si meti denant di un “obiet” che “no i parten” ma che al “parten dome ae realtât che al piture”. Paradossalmentri, se di une bande si spanissin i contignûts, se si frontin i gjenars, se si scandain gnovis ambientazions, di chê altre si lasse la lenghe incjadenade a une dimension autoreferenziâl, condanade a restâ un sempliç furniment espressîf, impen di jessi il veicul comunicatîf.
I agns che a van dal 1999 al 2001 a rapresentin un moment avonde ecezionâl pe nestre produzion cinematografiche, sedi sul plan cuantitatîf, sedi su chel cualitatîf. Di fat, a son di chei agns films che o vin za nomenât, tant che Pieri Menis, ricuarts di frut; Farcadice; Tony; Lidrîs cuadrade di trê; Gnovis dal Brasîl; Buris, libars di scugnî vignî. Ma ancje lavôrs come La muart cui çucui di Giorgio Milocco e Andrea Nardon (1999), un film di 22’ che al da fûr, zuiant suntun blanc e neri suturni, une straordenarie fuarce espressive. E je la storie di une prime zornade di vore di un zovin. Une fabriche isolade tal mieç di cjamps pustots, un ambient di lavôr malsan, un paron tiranic a fasin di suaze aes disaventuris che il zovin al scugne paidî, come intune sorte di vencul. Il film al è dutun fantastic e simbolic (la viele cui çucui che il fantat al intope, i scjaps di corvats, une fabriche che di fûr e samee un lûc bandonât) e intal stes timp realistic (il mont dal lavôr cui siei machinaris e cui siei ritmis infernâi).
Intal 2001, il regjist Manlio Roseano al realize un film tirât fûr di un romanç di Sergio Cecotti, Il tierç lion: un poliziesc cun parentri elements di caratar metafisic, altri esempli di film di gjenar. Zirât in 16 mm, Il tierç lion al ven però realizât in lenghe taliane e dome dopo dopleât par furlan e distribuît in chê version in formât Betacam.
La ultime edizion de Mostre (2003) e premiarà il luncmetraç di Remigio Romano Âstu mai pensât di sposâti...in Comun? une parodie dai “Promessi sposi” ambientade in dì di vuê (mandade ancje in onde su la RAI regjonâl); e segnalarà Cuatri cjantons par une “francje” di Carlo Damasco (cun Giuseppe Battiston; intune storie scrite di Giovanna Zorzenon premiade al Concors par Tescj cinematografics dal 2002); Lûs distudadis di Nicola Fraccalaglio e Thomas Marcuzzi e pe sezion dedicade ai fruts il film di Liviana Calabrò La roie di Cussignà.
Par sierâ chest percors, no podìn fâ di mancul di ricuardâ il film di Christiane Rorato Vuerîrs de gnot, su lis olmis dai Benandants, presentât al d’Essai di Udin ae fin dal 2003. Il documentari, partint di un libri dal storic Carlo Ginzburg, al scandaie ce che vuê al è restât dai Benandants, i “strions bogns”, processâts tal 500 de Incuisizion e, plui in gjenerâl, al puarte indenant une ricercje su lis tradizions che a son restadis ancjemò vivis tal Friûl di vuê.


text:
sabato 1 dicembre 2012
FINÂL DAL FESTIVÂL EUROPEAN "LIET INTERNAZIONÂL"
1 commento:
Cui aial vinçût?RispondiElimina
http://www.ondefurlane.eu/liet-international-2012-i-vincidors/
La edizion 2012 dal Liet International, il festival european pe musiche in lenghe di minorance, che chest an si è davuelte a Gijón/Xixón, (Asturiis – Spagne) si è sierade di pôc.
La serade finâl di fat e je stade il moment di ponte di trê dîs di events dulà che a jerin protagoniscj musiche e culture tes lenghis mancul pandudis. Lis lenghis a son stadis al centri di chestis zornadis cui concierts dai grups selezionâts pal festival, cu le cunvigne sul rapuart jenfri minorancis linguistichis e musiche e cu la proiezion dal documentari Lingue in musica di Marco D’Agostini realizât a Udin in ocasion de edizion 2011 dal Liet International.
La serade finâl si è davuelte tal teatri dal centri culturâl Laboral, il plui grant des Asturiis e chel cu la miôr acustiche. Sul palc si son sfidâts 11 grups in rapresentance di ancjetantis lenghis e regjons di Europe, il lôr obietîf vinci il premi di miôr gnove cjançon in lenghe di minorance sunade dal vîf.
A àn viert il conciert i Dopu Cena, un grup cors di vot elements che al interprete la tradizion dal cjant cors in clâf moderne. E je state po la volte dai bascs Enroke, une zovine rock band che e à puartât dute la sô energjie sul palc dal Liet International. Lis vôs di Claudia Crabuzza e Claudio Gabriel Sanna compagnadis di un biel rangjament a àn puartât il public tes cjaldis atmosferis algheresis.
De Sardegne si è po passâts in Scozie cun Brian Ó hEadhra e il so toc vôs, ghitare e armoniche une vore leât ae tradizion musicâl gaeliche. E je stade po daspò la volte dai zovins udmurts IB&4CP e dal lôr pop fresc e origjinâl. Grande energjie e professionalitâts pai “parons di cjase”, la Asturiana Mining Company, che e à cjapât dentri il public te sô esibizion. Yldau, un doi dut feminin, al à puartât lis sonoritâts frisonis in clâf moderne sul palc dal festival.
Atmosferis plui rock e grancj assolo di ghitare pai FURLANS Jonokognos che, cu la vôs cjalde di Luca D’Angela, a àn scjaldât il teatri dal Laboral. La vôs intense di Lleuwen, cjantautore bretone di divignince galese, une vere incarnazion dal multilinguisim des minorancis, e à incjantât il public.
E à sunât po la zovanissime Ingire Karoline Gaup, cjantautore sami di 17 agns, che e à jemplât il teatri cu la magjie dal nord Europe. Gran finâl cui The Voodoolectric, un grup dut energjie, divertiment e tante voie di balâ rivât de basse sassonie.
La spiete par cognossi i nons dai doi vincidôrs e je stade jemplade di une super esibizion dai Dixebra, un jenfri i plui impuartants grups de sene asturiane dai ultins 25 agns, che al à sunât in centenârs di puescj ator pes Asturiis, pe Spagne e pe Europe. Il prin grup asturian a vê partecipât al Liet International tal 2008.
Il teatri al è sclopât cun cjançons e bai che lu àn scjassât intun miscliç di lenghis e voie di stâ insiemi.
Fuarte la azions dai zovins asturians presints in sale che a domandavin a gran vôs il ricognossiment de uficialitât de lôr lenghe.
Par finî lis premiazions.
Sfide al ultin vôt pal prin premi, assegnât de jurie internazionâl, che ancje chest an e à premiât une femine: la cjantautore bretone Lleuwen e il so toc “Ar gouloù bev”. Seconts par un vôt i cors Dopu Cena.
Vincidore dal premi dal public la Asturiana Mining Company.
I premis a son stâts consegnâts de Diretore gjenerâl de politiche linguistiche, Ana Maria Fueyo Llaneza, e di mr. Alexey Kozhemyakov, Diretôr de Segretarie de Cjarte europeane pes lenghis regjonâls o minoritariis dal Consei di Europe.
Apontament al an che al ven!
---------------


text:
Là cjapât il vie la campagne di comunicazione su la ricolte diferenziade dai contenitors Tetra Pak in ta i 12 Comuns da la Comunitât Montane dal Glemoneis, Cjanaldal Fier e Val Cjanâle: dartigne Bordan, Scluse, Glemone dal Friûl, Malborghet,Valbrune Mueç Udineis,Montenars, Resie, Reseutte, Trasaghis, Vençon.
"Riciclinju insieme, riciclianju ducj!”: chest lo slogan da la campagne promovude da la Comunitât Montane, Tetra Pak Italia e Comieco (Consorzi Nazionâl Recupar e Ricicli dai imbalagjos a base cellulosiche) e realizade par la part grafiche da la lumaca par il Consorzio Concerto (reit nazionâl Achab Group).
“Riciclinju insieme, riciclinju ducj!” là l’obietîf di difondi tra i citadins une mentalitât favorevule a la tematiche ambientâl e facilitâ le partence da la ricolte diferenziade dal carton par bevandis, furnint dutis lis indicazions par realizâ coretementri l'asegnazion insiemi cun la cjarte e carton.
La campagne di comunicazion, cundiplui, al jude a capî miôr il destin dai cartons par bevandis ch'a vengnin butâts in tai contenitôrs da la ricolte diferenziade di cjarte e carton. Chest imbalagjos ricolts in mût diferenziât, a son inviâts in cartiere dulà ch'a la celulose (principâl component dai contenitors) al vigniarà separade dal polietilene e da l'alumini viersit il normâl proces di produzion cjartarie cence zonte di prodots chimics, par poi jessi doprade in ta produzion di gnûs materiai di base celulosiche (gnove cjarte par cancelerie, cjarte da imbalagjio, ecc.).
Lè definitivamentri confermade l'estension da la ricolte diferenziade ai plats e a lis tacis monouso in plà stiche. Grasie al'intese tra Corepla, Anci e Conai, dal prìn di Mai 2012 lè pusibil conferî insiemi ad altris imbalagjios in plà stiche ancje i plats e a lis tacis monouso, intant restin esclusis lis stoviglis durevolis riutilizabî, ancje se in plà stiche.
Si trate di un impuartant novitât ch'al permetterà di elevâ la percentuâl di ricolte e duncje di ricicli e recupâr, oltri a rindi siguramenti plui semplic ed intuitiva par il citadin la separazion in cjase dai imbalagjios in ta ricolte diferenziade. lè importantisim però ch'a i plats e lis tacis segnin prime completamentri disvuedâts da ogni residui, fatis salvis lis inevitabî olmis dal contenût: la presince in ta ricolte diferenziade soredut di vanzums organics, difât, costituis una serie cuestion no nome par il sucesîf ricicli e recupâr, ma ancje par l'efetuaziôn da lis operazions preliminârs di selezion.


text:
ACUARDI DI COLABORAZION RÊT MUSEÂL 2009-2013
L’obietîf de rêt museâl provinciâl al è chel di otimizâ il patrimoni museâl siôr e articolât dal teritori, programant e coordinant lis ativitâts di promozion e di valorizazion dai museus associâts ae rêt stesse garantint cussì ae utence une ufierte culturâl plui grande.
La Aministrazion Provinciâl e vûl lâ indevant cul progjet “Rêt Museâl Provinciâl” stipulant acuardis gnûfs di colaborazion cu lis singulis realtâts, cjapant une funzion sei di direzion, sei operative dal Progjet.
Test de convenzion aprovât cun deliberazion de Zonte Provinciâl n. 372 d’ordin dai 9 di Novembar dal 2009.
Liste dai museus aderents ae convenzion.


text:
Padue
Padue (Padoa tal dialet venit) e je une citât di 211.560 abitants, cjâflûc de provincie omonime, situade in te regjon dal Venit. A Padue si cjate une des Universitâts plui prestigjosis de Italie, e al è un impuartant centri economic.
Tabele dai contignûts
Storie[cambie | modifiche il codiç]
Seont la tradizion, la citât di Padue e fo fondade tal 1183 p.d.C. di un grup di Venits, cu lis rivis dal flum Brente. Vuê e je stade confermade la presince di reperts di chest periodi storic.
Vie pe etât Romane, Patavium e jere une des citâts plui ricjis dal Imperi, e simpri leade economichementri e militarmentri ae capitâl.
La Alte Ete di Mieç e fo par Padue une vore devastant: de invasion dai Uns di Atile, avignude prime de fin dal Imperi (452-453), ai Langobarts (601), fin ae prese dai Ungars dal 899.
Dome daspò dal an 1000 inizià la ricostruzion; la sô Universitât e fo fondade tal 1222, la seconde plui antighe de Italie. E fo ancje il lûc di predicazion di Sant Antoni fin tal 1231, an de so muart. Par ricuardâlu, i Padoans a tiarin sù une Basiliche, vuê une des plui visitadis.
Tal cjamp militâr, Padue e cirì di espandisi, al dispiet di diviersis incendiis e devastazions, fin tal XIV Secul. Il 1405, difat, al fo l'an de definitive sumission a Vignesie dopo di une lungje lote.
Cul Tratât di Cjampfuarmit, dal 1797, Padue e dut il Venit a pasarin sot de egjemonie dal Imperi Austri-Ongjarês. La tornade al Ream di Italie e avignì dome tal 1866, a seguiti di un plebissît.
Lûcs di interès[cambie | modifiche il codiç]
- Basiliche di Sant Antoni, sigurementri il monument plui impuartant de citât, e une des glesiis plui grandis e visitadis tal mont.
- Basiliche di Sante Gjiustine, sede di elaborazion d riforme benedetine dal XV secul, e une des plui impuartantis abaziis benedetinis.
- Prât de la Valade
- Capele dai Scrovegni, decorade cun frescs di Giotto
Origjin dal non[cambie | modifiche il codiç]
La etimologjie dal non no je sigure, ma al è evident che le citât al a cjapât il non dal flum Po (Padus) Ancje la presince de palût Patine, dongje de citât, a çampe dal flum Brente.
Viôt ancje[cambie | modifiche il codiç]
Leams[cambie | modifiche il codiç]
- (talian) Sît ufiziâl dal comun